title: Vero-oikeus

text: Vero-oikeudella ja yksityisoikeudella on useita yhtymäkohtia, sillä monia verovelvollisen yksityisoikeudellisia toimia verotetaan (esimerkiksi kauppaa) tai veron kohteesta säännellään yksityisoikeudessa (esimerkiksi perinnöstä). Yleensä tällaiset tapahtumat ymmärretään samalla tavoin sekä vero-oikeudessa että yksityisoikeudessa eli tapahtumalla ei ole erillistä vero-oikeudellista sisältöä.


title: Benelli M4 Super 90

text: Benelli M4 Super 90 on italialaisen Benelli Armin suunnittelema ja valmistama kaasumäntätoiminen itselataava haulikko. Yhdysvaltain merijalkaväki otti sen vuonna 2001 palveluskäyttöön nimikkeellä M1014.


title: Pyhän Kolminaisuuden kirkko (Kulitsa ja pasha)

text: Pyhän Kolminaisuuden kirkko () on klassismia edustava kirkkorakennus Pietarin kaakkoisosassa lähellä Nevan rantaa. Omaperäisen ulkomuotonsa takia kirkko ja siihen liittyvä kellotorni ovat saaneet nimityksen Kulitsa ja pasha (Кули́ч и Па́сха, "Kulitš i Pasha").


text: Ruhtinas Aleksandr Vjazemski rakennutti kirkon Pietarin lähellä omistamaansa Aleksandrovskojen kylään Katariina II:n lahjoittamilla varoilla vuosina 1785–1787. Arkkitehti Nikolai Lvov loi erikoisen rakennuskokonaisuuden, joka on samalla hienostunut ja runollinen. Kirkon muodostaa joonialaisten pylväiden reunustama kupolikattoinen rotunda (”kulitsa”). Sen vieressä on korkea pyramidimainen kellotapuli (”pasha”). Tarinan mukaan arkkitehti oli saanut innoituksensa Roomassa sijaitsevasta Vestan pyörötemppelistä ja preettori Gaius Cestius Epulon haudalle pystytetystä Cestiuksen pyramidista. Samat yksinkertaiset geometriset muodot toistuvat usein hänen tuotannossaan. Alkuperäistä sommitelmaa häiritsee jonkin verran vuosina 1857–1859 pystytetty lisärakennus.


text: Kirkon sisätilaa koristavat korinttilaiset pylväät ja alttarisyvennyksen yllä leijuvat enkelit. 1700-luvun puolivälistä oleva ikonostaasi on siirretty Vasilinsaarella sijainneesta Marian ilmestyksen kirkosta.


text: Nykyään rakennus on toimiva ortodoksinen kirkko. Sen osoite on Obuhovskoi oborony -prospekti 235. Lähin metroasema on Proletarskaja.


title: Jokikylä (Petsamo)

text: Jokikylä oli kylä Suomeen vuosina 1920–1944 kuuluneen Petsamon kunnan keskiosassa, Neuvostoliitolle sodan jälkeen luovutetulla alueella. Jokikylä muodostettiin vuonna 1930 valtioneuvoston vahvistamassa Petsamon uudessa kyläjaossa yhdistämällä yhdeksi kyläkunnaksi useampia aiempia kyliä; näin yhdistyneet kylät olivat Alaluostari, Yläluostari, Moskova ja Puska. Nimitys Jokikylä tuli siitä, että kylä käsitti Petsamonjoen alueen joen suulla sijainneen Petsamon kirkonkylän eteläpuolelta. Jokikylän alueella sijaitsivat Petsamon ortodoksinen luostari, Petsamon luterilainen kirkko ja Petsamon lentokenttä.


title: Martin O’Malley

text: Martin Joseph O’Malley (s. 18. tammikuuta 1963) on yhdysvaltalainen demokraattipuolueen poliitikko. Hän toimi Marylandin osavaltion kuvernöörinä vuosina 2007–2015. Ennen kuvernööriksi tuloa hän työskenteli Baltimoren pormestarina 1999–2007. O’Malley oli Baltimoren kaupunginvaltuuston jäsen 1991–1999.


title: Martin O’Malley

text: O’Malley valmistui kandidaatiksi Amerikan katolisesta yliopistosta vuonna 1985 ja juristiksi (J.D.) Marylandin yliopiston 1988. Hän sai oikeuden toimia asianajajana samana vuonna.


title: Martin O’Malley

text: Toukokuussa 2015 O’Malley ilmoitti asettuvansa demokraattien esivaaliehdokkaaksi vuoden 2016 presidentinvaaleihin. Hän vetäytyi ehdokkuudesta helmikuussa 2016 saatuaan Iowan esivaalissa vain noin viiden prosentin kannatuksen.


title: EMD E-sarja

text: EMD:n E-sarja käsittää kymmenen erityyppistä General Motors Electro-Motive Divisionin (EMD) valmistamaa dieselsähköistä matkustajajunakäyttöön tarkoitettua veturityyppiä. Vetureita valmistettiin vuosina 1937–1963 kaikkiaan 1 349 kappaletta. E-sarjan ideana on, että useampia vetureita kytketään yhteen suuremman tehon saavuttamiseksi. Niinpä rakennettiin erikseen ohjaamollisia "(A-unit)" ja ohjaamottomia "(B-unit)" vetureita. Myös ohjaamottomissa B-yksiköissä oli yksinkertaiset hallintalaitteet veturin siirtoa varten; linja-ajossa näitä ei kuitenkaan saanut käyttää. Rautatieyhtöillä oli tapana hankkia veturit joko ABA- (kaksi ohjaamollista yksikköä ja näiden välissä yksi ohjaamoton yksikkö) tai ABB (yksi ohjaamollinen yksikkö ja sen perässä kaksi ohjaamotonta yksikköä)-kokoonpanoina.


title: EMD E-sarja

text: Kaikki E-sarjan veturit oli rakennettu niin sanotulla "cab unit" -rakenteella, eli niiden kori oli itsekantava. Ne olivat yhdessä F-sarjan kanssa EMD:n viimeiset tällä rakenteella tehdyt veturit: 1950-luvulta alkaen ""road switcher"" -rakenne tuli vallitsevaksi. Ohjaamollisissa A-yksiköissä oli ohjaamo vain toisessa päässä, ja sen edessä oli turvanokka. Ohjaamon takana oli konehuone, joka muodosti suurimman osan veturista. Ohjaamottomissa B-yksiköissä koko veturi oli pelkkää konehuonetta.


title: EMD E-sarja

text: Veturit oli varustettu kahdella moottorilla suuremman tehon saavuttamiseksi. Moottoritekniikassa tapahtui suurta kehitystä E-sarjan rakennusvuosina. Ensimmäiset veturityypit EA/EB, E1 ja E2 olivat teknisesti lähes identtisiä keskenään, ja niissä käytettiin alun perin sukellusvenekäyttöön tarkoitettuja 900 hevosvoiman Winton 201-A -dieselmoottoreita. Myöhmissä E3-E9 -vetureissa oli EMD 567 -tyyppiset dieselmoottorit. E3-E7 -vetureissa tehoa oli yhteensä 2 000 hv (1 500 kw), E8-veturissa 2 250 hv (1 680 kW) ja viimeisessä E9-tyypin veturissa 2 400 hv (1 800 kW). E8-veturia teholtaan vastaava suomalaisveturi olisi Dr12. Kuitenkin E8-veturin suuren painon vuoksi se on luultavasti ollut paljon Dr12:ta hitaammin kiihtyvä.


title: EMD E-sarja

text: EMC EA/EB oli E-sarjan ensimmäinen veturityyppi, ja sitä rakennettiin Baltimore and Ohio Railroadille vuosina 1937-1938. Ohjaamollisia A-yksiköitä ja ohjaamottomia B-yksiköitä rakennettiin molempia kuusi kappaletta. A-yksiköt saivat nimen EA ja B-yksiköt EB. Veturissa oli kaksi 900 hevosvoiman Winton 201-A -dieselmoottoria ja sähköinen voimansiirto. EA/EB oli teknisesti lähes identtinen E1- ja E2-vetureiden kanssa.


title: EMD E-sarja

text: Veturin turvanokka oli viisto, ja kookas esteenraivaaja jatkui yhtä viistosti lähes saumattomasti heti nokan alareunan jälkeen. Valonheitin oli upotettu omaan koloonsa nokan yläreunaan, eikä siis ollut ulospäin työntyvässä kotelossa kuten tavallisesti vastaavissa dieselvetureissa.


title: EMD E-sarja

text:
EA/EB-veturit olivat käytössä Baltimore and Ohio Railroadilla henkilöjunien vedossa. Ne vetivät yhtiön tärkeimpiä pikajunia, kuten "Royal Blue", "Capitol Limited" ja "National Limited". Veturit yhdessä E1- ja E2-vetureiden kanssa olivat merkittävä askel matkustajajunakäyttöön tarkoitettujen linjadieselvetureiden kehityksessä. Kaikki EA/EB-veturit on poistettu käytöstä, mutta yksi (numero 51) on museoituna Baltimoressa.
EMC E1 oli lähes identtinen EA/EB-veturin kanssa. Sitä rakennettiin Atchison, Topeka and Santa Fe Railwaylle vuosina 1937-1938. Ohjaamollisia A-yksiköitä rakennettiin kahdeksan ja ohjaamottomia B-yksiköitä kolme kappaletta. Veturissa oli kaksi 900 hevosvoiman Winton 201-A -dieselmoottoria ja sähköinen voimansiirto. Veturin turvanokka oli viisto, ja kookas esteenraivaaja jatkui yhtä viistosti lähes saumattomasti heti nokan alareunan jälkeen. Valonheitin oli upotettu omaan koloonsa nokan yläreunaan, eikä siis ollut ulospäin työntyvässä kotelossa kuten tavallisesti vastaavissa dieselvetureissa.


title: EMD E-sarja

text:
EA/EB-veturit olivat käytössä Atchison, Topeka and Santa Fe Railwayllä henkilöjunien vedossa. Kolme AB-yksikköä (yksi ohjaamollinen ja yksi ohjaamoton yksikkö) oli vetämässä Santa Fen "Super Chief" -nimistä pikajunaa. Loput viisi A-yksikköä vetivät yksin lyhyempiä matkustajajunia. E1-veturit uudelleenrakennettiin E8M-vetureiksi vuosina 1952-1953. Näin ollen niitä ei ole säilynyt yhtäkään kappaletta. Veturit yhdessä EA/EB- ja E2-vetureiden kanssa olivat merkittävä askel matkustajajunakäyttöön tarkoitettujen linjadieselvetureiden kehityksessä.
EMC E2-veturityyppiä rakennettiin kaksi ABB-yksikköä (yksi ohjaamollinen ja kaksi ohjaamotonta yksikköä). Veturissa oli kaksi 900 hevosvoiman Winton 201-A -dieselmoottoria ja sähköinen voimansiirto. Teknisesti se oli lähes identtinen EA/EB- ja E1-vetureiden kanssa, mutta ulkoisesti se erosi mm. pyöreämmän (niin sanottu "bulldog"-nokka) turvanokan ja sen päällä olevan valonheittimen osalta. Valonheitin oli nyt omassa ulkonevassa kotelossaan, eikä enää upotettuna nokan sisään.


title: EMD E-sarja

text: Ensimmäistä kolmen veturin yksikköä, joka sai nimen "City of San Francisco" samannimisen pikajunan mukaan, käyttivät aluksi yhteisomistuksessa Southern Pacific, Union Pacific ja Chicago and North Western Railway. Toinen kolmen veturin yksikkö sai myös nimensä pikajunan, "City of Los Angelesin" mukaan ja sitä käyttivät yhteisomistuksessa Union Pacific ja Chicago and North Western Railway.


title: EMD E-sarja

text:
Veturit korvattiin 1940 uudemmilla EMD E6- vetureilla yhteisomistussopimuksen päättyessä. Tällöin B-yksiköt siirtyivät Union Pacificille ja olivat siellä käytössä vuoteen 1953, jolloin ne rakennettiin uudelleen EMD E8-vetureiksi. "City of San Franciscon" A-yksikkö meni Southern Pacificille ja uudelleenrakennettiin EMD E7 -veturiksi. "City of Los Angelesin" A-yksikkö meni Chicago and North Western Railwaylle ja se romutettiin aikanaan. Näin ollen yhtäkään E2-veturia ei ole säilynyt. Veturit yhdessä EA/EB- ja E2-vetureiden kanssa olivat merkittävä askel matkustajajunakäyttöön tarkoitettujen linjadieselvetureiden kehityksessä.
EMC E3 -veturi oli seuraaja aiemmille E-sarjan vetureille. Ohjaamollisia A-yksiköitä rakennettiin 17 ja ohjaamottomia B-yksiköitä kaksi kappaletta vuosina 1939-1940. Veturi oli lähes identtinen E4:n kanssa; ainoa ero oli turvanokan päätyovi, joka E4:ssa toimi paineilmalla mutta E3:ssa oli mekaaninen. Aiempiin E-sarjan vetureihin verrattuna (EA/EB, E1 ja E2) tehoa oli nostettu 200 hevosvoimaa vaihtamalla moottorit tehokkaampiin 1 000 hv:n EMD 567 -dieselmoottoreihin. Voimansiirto oli sähköinen.


title: EMD E-sarja

text: Veturin turvanokka oli viisto, ja kookas esteenraivaaja jatkui yhtä viistosti lähes saumattomasti heti nokan alareunan jälkeen. Pyöreä valonheitin oli omassa ulkonevassa kotelossaan turvanokan keulalla. Sen alla oli toinen pyöreä aukko, joka oli keulaoven ikkuna.


title: EMD E-sarja

text:
E3-veturit olivat käytössä monilla eri rautatieyhtiöillä, kuten Chicago and North Western Railwaylla, Union Pacificilla ja Atchison, Topeka and Santa Fe Railwaylla. Niitä käytettiin matkustajajunien vetämiseen. Vain yksi E3:n A-yksikkö on säästynyt, ja sen omistaa "Pohjois-Carolina Dept of Transportation Rail". Sitä käytetään ajoittain museojunissa.
EMC E4 -veturit rakennettiin itse asiassa ennen E3-vetureita. Ohjaamollisia A-yksiköitä rakennettiin 19 ja ohjaamottomia B-yksiköitä viisi kappaletta vuosina 1938-1939. Teknisesti veturi oli lähes identtinen E3:n kanssa; ainoa ero oli turvanokan päätyovi, joka E4:ssä toimi paineilmalla. Aiempiin E-sarjan vetureihin verrattuna (EA/EB, E1 ja E2) tehoa oli nostettu 200 hevosvoimaa vaihtamalla moottorit tehokkaampiin 1 000 hv:n EMD 567 -dieselmoottoreihin. Voimansiirto oli sähköinen.


title: EMD E-sarja

text:
Veturin turvanokka oli viisto, ja kookas esteenraivaaja jatkui yhtä viistosti lähes saumattomasti heti nokan alareunan jälkeen. Pyöreä valonheitin oli omassa ulkonevassa kotelossaan turvanokan keulalla. Kaikki E4-veturit olivat matkustajaliikenteen käytössä Seaboard Air Line Railroadilla. Ne romutettiin 1960-luvun alussa.
EMD E5 oli kuudes veturityyppi EMD:n E-sarjassa. Ohjaamollisia A-yksiköitä rakennettiin 11 ja ohjaamottomia B-yksiköitä viisi kappaletta vuosina 1940-1941. Veturi oli muuten hyvin samanlainen E3-, E4- ja E6-vetureiden kanssa, mutta se oli päällystetty kiiltävällä, ruostumattomalla teräksellä sopiakseen paremmin yhteen Burlingtonin "Zephyr"-junan kanssa. Veturi oli varustettu kahdella 12-sylinterisellä, 1 000 hevosvoiman EMD 567 -dieselmoottorilla ja sähköisellä voimansiirrolla.


title: EMD E-sarja

text:
Suurin osa E5-vetureista oli käytössä Chicago, Burlington and Quincy Railroadilla. Lisäksi yksi AB -yksikkö (yksi ohjaamollinen ja yksi ohjaamoton yksikkö) oli Colorado and Southern Railwaylla ja yksi Fort Worth and Denver Railwaylla. Yksi E5-veturi on säilynyt, ja se on nähtävillä "Illinois Railway Museumissa".
EMD E6 oli seitsemäs veturityyppi EMD:n E-sarjassa. Ohjaamollisia A-yksiköitä rakennettiin 91 ja ohjaamottomia B-yksiköitä 26 kappaletta vuosina 1939-1942. Vetureita rakennettiin samanaikaisesti E3-, E4- ja E5-vetureiden kanssa. Veturi oli varustettu kahdella 12-sylinterisellä, 1 000 hevosvoiman EMD 567 -dieselmoottorilla ja sähköisellä voimansiirrolla. Veturin turvanokka oli viisto, ja kookas esteenraivaaja jatkui yhtä viistosti lähes saumattomasti heti nokan alareunan jälkeen. Pyöreä valonheitin oli omassa ulkonevassa kotelossaan turvanokan keulalla. Sen alla oli toinen pyöreä aukko, joka oli keulaoven ikkuna.


title: EMD E-sarja

text:
E6-vetureita oli käytössä monilla eri rautatieyhtiöillä, kuten Unioin Pacificilla, Atchison, Topeka and Santa Fe Railwaylla ja Southern Railwaylla. Kaksi veturia on museoitu: toinen (ent. Louisville and Nashville E6A #770) on Kentuckyn rautatiemuseossa ja toinen (ent. Chicago, Rock Island & Pacific Railroad E6A #630) tällä hetkellä yksityisomistuksessa. Loput veturit on romutettu.
EMD E7 oli yksi EMD:n E-sarjan menestyneimpiä veturityyppejä. Ohjaamollisia A-yksiköitä rakennettiin 428 ja ohjaamottomia B-yksiköitä 82 kappaletta vuosina 1945-1949. Veturi oli varustettu kahdella 12-sylinterisellä, 1 000 hevosvoiman EMD 567 -dieselmoottorilla ja sähköisellä voimansiirrolla. Veturin turvanokka oli muodoltaan pyöreä, niin sanottu "bulldog"-nokka. Pyöreä valonheitin oli omassa ulkonevassa kotelossaan turvanokan keulalla. Sen alla oli toinen pyöreä aukko, joka oli keulaoven ikkuna.


title: EMD E-sarja

text:
E7-vetureita oli matkustajaliikenteen käytössä monilla eri rautatieyhtiöillä, kuten Unioin Pacificilla, Atchison, Topeka and Santa Fe Railwaylla, Baltimore and Ohio Railroadilla ja Southern Railwaylla. Yksi veturi (ent. Pennsylvania Railroad E7A #5901) on museoitu ja se on näytillä Pennsylvanian rautatiemuseossa. Loput veturit on romutettu.
EMD E8 oli yksi EMD:n E-sarjan menestyneimpiä veturityyppejä ja seuraaja E7-sarjan vetureille. Ohjaamollisia A-yksiköitä rakennettiin 449 ja ohjaamottomia B-yksiköitä 46 kappaletta vuosina 1945-1949. Veturissa oli kaksi 1 125 hevosvoiman EMD 567B -dieselmoottoria, jotka olivat hieman tehokkaampia kuin E7:ssä. Kokonaisteho oli näin 2 250 hevosvoimaa. Voimansiirto oli sähköinen. Veturissa oli kaksi teliä akselijärjestyksen ollessa A1A-A1A, eli kunkin telin reunimmaiset pyöräkerrat olivat vetäviä ja keskimmäiset pyörät olivat juoksupyöriä. Veturin turvanokka oli muodoltaan pyöreä, niin sanottu "bulldog"-nokka. Pyöreä valonheitin oli omassa ulkonevassa kotelossaan turvanokan keulalla. Sen alla oli toinen pyöreä aukko, joka oli keulaoven ikkuna.


title: EMD E-sarja

text:
E8-vetureita oli matkustajaliikenteen käytössä hyvin monilla eri rautatieyhtiöillä, kuten Unioin Pacificilla, Atchison, Topeka and Santa Fe Railwaylla, Baltimore and Ohio Railroadilla ja Southern Railwaylla. Arviolta 58 veturia on säästynyt, ja osa niistä on museoituna.
EMD E9 oli seuraaja E8-sarjan vetureille ja samalla viimeinen EMD:n E-sarjan veturityyppi. Veturin valmistusmäärä jäi E7- ja E8-vetureihin verrattuna pieneksi, sillä E-sarjan vetureiden itsekantava "cab unit" -rakenne alkoi korvautua "road switcher" -tyyppisillä vetureilla. Ohjaamollisia A-yksiköitä rakennettiin 100 ja ohjaamottomia B-yksiköitä 44 kappaletta vuosina 1954-1964. Veturissa oli kaksi 1 200 hevosvoiman EMD 567C -dieselmoottoria, jotka olivat hieman tehokkaampia kuin E8:ssä. Kokonaisteho oli näin 2 400 hevosvoimaa ja veturi oli koko E-sarjan tehokkain. Voimansiirto oli sähköinen. Veturissa oli kaksi teliä akselijärjestyksen ollessa A1A-A1A, eli kunkin telin reunimmaiset pyöräkerrat olivat vetäviä ja keskimmäiset pyörät olivat juoksupyöriä. Veturin turvanokka oli muodoltaan pyöreä, niin sanottu "bulldog"-nokka. Pyöreä valonheitin oli omassa ulkonevassa kotelossaan turvanokan keulalla. Sen alla oli toinen pyöreä aukko, joka oli keulaoven ikkuna.


title: EMD E-sarja

text: E9-vetureita oli matkustajaliikenteen käytössä hyvin monilla eri rautatieyhtiöillä, kuten Unioin Pacificilla, Baltimore and Ohio Railroadilla ja Southern Pacific Railwaylla. Monta veturia on säilynyt. Esimerkiksi neljä E9-veturia on Illinoisin rautatiemuseossa.


title: OpenCL

text: OpenCL () on Khronos Groupin kehittämä rinnakkaisohjelmointiin tarkoitettu viitekehys, jonka tarkoitus on mahdollistaa ohjelmistojen hajauttaminen erilaisille laskenta-alustoille verrattain helposti.


title: OpenCL

text: OpenCL koostuu kohdelaitteilla suoritettavista ydinfunktioista (kernel) sekä isäntälaitteella suoritettavista ohjauskäskyistä. Isäntälaitteet ovat tyypillisesti tavanomaisia CPU-laitteita, joissa suoritettava koodi voidaan kirjoittaa eri ohjelmointikielillä, kunhan ne tukevat OpenCL APIa (esimerkiksi C/C++, C#, Java, Fortran, Python, ...). OpenCL on pyritty suunnittelemaan siten, että kohdealustana voivat toimia hyvinkin erilaiset suoritusympäristöt, kuten CPU, GPU, DSP... Rinnakkaistaminen on mahdollista toteuttaa myös useammalla alustalla yhtä aikaa (esim NxCPU + MxGPU). OpenCL skaalautuu aina sulautetuista alustoista supertietokoneisiin. Suurimpia laitevalmistajia jotka tukevat OpenCL-rajapintaa ovat esimerkiksi NVIDIA, AMD, Apple ja Intel.


title: OpenCL

text: Kernel-sovellukset kehitetään OpenCL C -kielellä, joka perustuu C99-kieleen ja sisältää laajennuksia, jotka helpottavat rinnakkaissuorituksen hallittavuutta. Tällaisia laajennuksia ovat esimerkiksi osoiteavaruuden indeksointi globaalisti sekä lokaalisti rinnakkaistetussa tehtävälohkossa.


title: OpenCL

text: OpenCL-alustoista huomattava osa koostuu erilaisista grafiikkapiireistä ja siksi on kieleen lisätty myös liittymärajapinnat sekä OpenGL- että DirectX-muistiobjekteihin. Käytännössä tämä näkyy siten, että esimerkiksi OpenGL-tekstuureita voidaan käsitellä suoraan OpenCL-kerneleillä.


title: OpenCL

text: OpenCL mahdollistaa sekä dataperusteisen rinnakkaistamisen että tehtävälähtöisen rinnakkaistamisen. Datalähtöisessä ohjelmointimallissa kernel-funktiot suorittavat samaa käskysarjaa eri tietolohkoilla yhtä aikaa (SIMD). Tehtävälähtöisessä tapauksessa työ voidaan jakaa eri kerneleihin, joiden työryhmiä suoritetaan yhtä aikaa (task parallel). Kernel-työryhmien suoritusta voidaan synkronoida tehtäväjonoilla ja näihin syötettävillä synkronointikäskyillä.


title: OpenCL

text: Kohdelaitteiden suuren määrän ja vaihtelevuuden vuoksi OpenCL -ohjelmakoodi käännetään välimuotoiselle SPIR () muodolle. SPIR käännetään kohdelaitteella alustakohtaiselle käskykannalle ja arkkitehtuurille. SPIR voidaan verrata myös HSAIL-käännökseen.


title: OpenCL

text: SPIR-V on avoin alustariippumaton standardi.


title: OpenCL

text: Ensimmäinen versio OpenCL 1.0 julkaistiin joulukuussa 2008.


title: OpenCL

text: Kesäkuussa 2010 esiteltiin laajennus 1.1, jota useat laitevalmistajat tukevat.


title: OpenCL

text: Spesifikaatiot laajennukseen OpenCL 1.2 esiteltiin marraskuussa 2011.


title: OpenCL

text: Viimeisin julkaistu versio tammikuussa 2017 on OpenCL 2.1.


title: OpenCL

text: Tämä esimerkki toteuttaa Fourier’n muunnos (FFT).


title: OpenCL

text: Todellinen laskelma:


title: Linja 3 (Pariisin metro)

text: Paris Métro Ligne 3 on yksi Pariisin metron 16 linjasta Pariisissa, Ranskassa. Se yhdistää Levallois-Perretin ja Bagnoletin Saint Lazaren rautatieaseman, Républiquen ja suurten bulevardien ("Grands Boulevards") kautta. Linjan pituus on noin 11,7 km ja asemia on 25. Keskimääräinen aseman väli on 488 m. 91,6 miljoonalla käyttäjällään linja on Pariisin metron kymmenenneksi käytetyin. Linja 3bis oli vuoteen 1967 asti osana linjaa 3. Linjan kalustona on 5 yksikköä MF 67-vaunuja. Linja 3 kulkee seuraavien turistinähtävyyksien läheltä:


title: Redemption (Agnesin albumi)

text: Redemption on Agnes Pihlavan 21. lokakuuta 2009 julkaistu albumi.


title: Se ainoa oikea

text: Se ainoa oikea ("She’s the One") on vuonna 1996 valmistunut komediallinen elokuva. Pääosissa ovat Edward Burns, Mike McGlone, Jennifer Aniston, Cameron Diaz ja Maxine Bahns.


title: Se ainoa oikea

text: Elokuva kertoo veljeksistä Mickeystä ja Francisista. Veljekset Mickey ja Francis ovat todella erilaisia. Isoveli Mickey on taksikuski New Yorkissa, ja on mennyt naimisiin naisen kanssa, johon tutustui vain päivän ennen liittoa. Francis on taas pörssimeklari Wall Streetilla. Hän pyrkii suunnittelemaan kaikki tekonsa etukäteen. Mutta hän ei pystykään suunnittelemaan sitä, että rakastuu veljensä ex-morsiameen. Mickey ottaa taksiinsa Hopen, joka on matkalla ystävänsä häihin. Mickey lähtee seuralaiseksi, ja he menevät naimisiin tanssilattialla. Mickey muuttaa Hopen ahtaaseen asuntoon, jossa on kylppärin katossa reikä ja kuuma vesi sekä sähköt vaihtelevat. Franciksen vaimo Renée on kyllästynyt siihen, ettei Francis enää harrasta seksiä hänen kanssaan, joten hän rupeaa tiedustelemaan hänen sukulaisiltansa, onko Francis mahdollisesti homo. Francis tapaa Wall Streetilla Heatherin, Mickeyn exän, ja pettää Renéetä Heatherin kanssa. Francista myös huolettaa se, että Heather maksoi opiskelunsa olemalla prostituoitu, ja se, että Heatherin ystävä Papa antaa hänelle parempaa seksiä, vaikka Papa on Heatherin isää vanhempi. Hope kertoo lähtevänsä Ranskaan opiskelemaan, eikä Mickey oikein tiedä lähtisikö mukaan. Hän kuitenkin päättää lähteä. Francis jättää vaimonsa, ja kosii Heatheria, joka onkin mennyt juuri naimisiin Papan kanssa. Francis soittaa imelän anteeksipyyntöpuhelun Renéelle, joka onkin palannut yhteen vähän ylipainoisen koulupoikaystävänsä kanssa. Kun Francis kertoo erostansa äidillensä, hän lähtee rukoilemaan, mitä hän on tehnyt todella paljon. Käykin ilmi, että hänellä on ollut suhde rautakaupan pitäjän kanssa.


title: Falsnesfjellet

text: Falsnesfjellet on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee lähellä Yykeänperää. Huipun korkeus on 1 157 metriä merenpinnasta.


title: Punk Goes Pop

text: Punk Goes Pop on kokoelmalevy ja osa "Punk Goes..."-sarjaa jota tekee Fearless Records. Se koostuu pop-kappaleista tehdyistä covereista, joita ovat tehneet eri punk esittäjät. Levy on julkaistu 3. huhtikuuta vuonna 2002


title: Reppiniemenvaara

text: Reppiniemenvaara (, ) on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Bentsjorddalenin eteläpuolella. Vuoren korkein kohta on 1 349 metriä merenpinnan tasoa ylempänä.


title: Kvitlifjellet

text: Kvitlifjellet on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Skibotndalenin eteläpuolella. Vuoren korkein kohta on 1 330 metriä merenpinnan tasoa ylempänä.


title: Punk Goes Metal

text: Punk Goes Metal on kokoelmalevy ja osa "Punk Goes..."-sarjaa jota tekee Fearless Records. Se koostuu heavy metal-kappaleista tehdyistä covereista, joita ovat tehneet eri punk esittäjät. Levy on julkaistu 1. elokuuta vuonna 2000


title: Buoidenjunni

text: Buoidenjunni on Skandeilla sijaitseva vuorenhuippu Tromssan lääniin kuuluvassa Omasvuonon kunnassa, Norjassa. Se sijaitsee Skibotndalenin eteläpuolella. Huipun korkeus merenpinnan tasosta on 1 210 metriä.


title: Lågberget

text: Lågberget on Skandeilla sijaitseva vuorenhuippu Tromssan lääniin kuuluvassa Omasvuonon kunnassa, Norjassa. Se sijaitsee Skibotndalenin eteläpuolella. Huipun korkeus merenpinnan tasosta on 1 248 metriä.


title: Yleisurheilun sisäratojen Euroopan-mestaruuskilpailut 1971

text: Yleisurheilun sisäratojen Euroopan-mestaruuskilpailut järjestettiin vuonna 1971 Sofiassa, Bulgariassa. Kisojen ajankohta oli 13.–14. maaliskuuta. Kisapaikkana oli Festivalna-halli, jonka juoksurata oli 200 metrin mittainen.


title: Imagáisi

text: Imagáisi on Skandien Lyngsalpenen osassa sijaitseva vuori Omasvuonon ja Tromssan kuntien rajalla, Pohjois-Norjassa. Vuoren korkein kohta on 1 416 metriä merenpinnan tasoa ylempänä.


title: Arianne Zucker

text: Arianne Bethene Zucker (s. 3. kesäkuuta 1974 Northridge, Kalifornia, Yhdysvallat) on yhdysvaltalainen näyttelijä ja malli, joka tunnetaan parhaiten Nicole Walkerin roolista saippuasarjassa "Päivien viemää".


title: Arianne Zucker

text: Zucker syntyi Northridgessä, Kaliforniassa, mutta kasvoi Chatsworthissa, Kaliforniassa. Hänen äitinsä Barbara on kemisti ja isänsä Barry putkimies. Hänellä on myös isoveli Todd.


title: Arianne Zucker

text: Zucker alkoi tehdä mallintöitä 16-vuotiaana. Hän valmistui Chatsworth High Schoolista vuonna 1992 ja alkoi opiskella näyttelemistä Pierce Collegessa. Ensimmäisen televisioroolinsa hän sai vuonna 1998, sarjasta "Päivien viemää" Nicole Walkerina.


title: Arianne Zucker

text: Arianne Zucker on ollut vuodesta 2002 naimisissa näyttelijäkollegansa Kyle Lowderin kanssa. Pariskunnan esikoistytär syntyi 7. joulukuuta 2009.


title: Čohkkugiettivárri

text: Čohkkugiettivárri on Skandeilla sijaitseva vuori Tromssan lääniin kuuluvassa Omasvuonon kunnassa Norjassa. Se sijaitsee Bergsdalenin pohjoispuolella. Vuoren korkein kohta on 1 327 metriä merenpinnan tasoa ylempänä.


title: Stephen Nichols

text: Stephen Earl Nicols (s. 19. helmikuuta 1951 Cincinnati, Ohio, Yhdysvallat) on yhdysvaltalainen näyttelijä, joka tunnetaan parhaiten Steve Johnsona televisiosarjassa "Päivien viemää". Stephen on saanut kolme Drama-Logue palkintoa.


title: Hatunvaara

text: Hatunvaara (, ) on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Kitdalenin pohjoispuolella. Vuoren korkein kohta on 1 205 metriä merenpinnan tasoa ylempänä.


title: Darin Brooks

text: Darin Lee Brooks (s. 27. toukokuuta 1984 Maui, Havaiji, Yhdysvallat) on yhdysvaltalainen näyttelijä, joka tunnetaan parhaiten Max Bradyna televisiosarjasta "Päivien viemää". Darin on pituudeltaan 178 cm. Darin Brooks esitti myös Alex Morania päähenkilönä sarjassa Blue Mountain State.


title: Darin Brooks

text: Toukokuussa 2013 julkaistiin Brooksin saaneen Wyatt Fullerin roolin Kauniit ja rohkeat -sarjasta. Hän esiintyy ensimmäistä kertaa 21. kesäkuuta 2013 nähtävässä jaksossa.


title: Hattefjell

text: Hattefjell on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Bergsdalenin kaakkoispäässä. Vuoren korkein kohta on 1 431 metriä merenpinnan tasoa ylempänä.


title: Ráigegáisi

text: Ráigegáisi on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Norddalenin pohjoispuolella. Vuoren korkein kohta on 1 369 metriä merenpinnan tasoa ylempänä.


title: Drake Hogestyn

text: Donald "Drake" Hogestyn (s. 29. syyskuuta 1953 Fort Wayne, Indiana, Yhdysvallat) on yhdysvaltalainen näyttelijä, joka tunnetaan parhaiten John Blackina televisiosarjassa "Päivien viemää". Drake on naimisissa Victoria Postin kanssa, parilla on kaksi lasta Whitney ja Alexandra.


title: Sommarfjellet

text: Sommarfjellet on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Bergsdalenin ja Elsnesdalenin välissä. Vuoren korkein kohta on 1 540 metriä merenpinnan tasoa ylempänä.


title: Nadia Bjorlin

text: Nadia Alexandra Bjorlin (s. 2. elokuuta 1980) on yhdysvaltalainen näyttelijä ja malli, joka on syntyjuuriltaan ruotsalainen sekä iranilainen. Hänet tunnetaan Chloe Lanena televisiosarjassa "Päivien viemää". Nadia tuli toiseksi perintöprinsessaksi Miss Flodira Teen -missikisoissa. Nadia on kaunistanut useiden muotilehtien kansia. Nadia seurustelee Brandon Beemerin kanssa.


title: Nadia Bjorlin

text: Varhaisvaiheet


title: Nadia Bjorlin

text: Bjorlin syntyi Yhdysvaltain Connecticutissa, Bethelissä, mutta asui Ruotsissa seitsemänteen ikävuoteen saakka. Hänen isänsä oli ruotsalainen säveltäjä ja ohjaaja Ulf Björlin (1933-1993). Hänen äitinsä, Fary, on sisustaja Iranista.


title: Nadia Bjorlin

text: Nadia puhuu ruotsia, persiaa, englantia ja laulaa myös muilla kielillä. Hän on myös tunnettu sopraanoäänestään. Kun hänen perheensä muutti West Palm Beachille Floridaan, Nadia ilmoittautui Palm Beach County School of the Arts (nykyään Dreyfoos School of the Arts) -kouluun veljiensä Ulfin ja Jean Paulin kanssa. Siellä Nadia erikoistui musiikkiin ja teatteriin. Kaikki kolme sisarusta ovat menestyneet viihdealalla valmistumisensa jälkeen.


title: Nadia Bjorlin

text: Björlin osallistui missikisaan vuonna 1998, ja sijoittui toiseksi perintöprinsessaksi Miss Florida Teen USA -missikisoissa.


title: Nadia Bjorlin

text: Nadia Bjorlinin suurin saavutus on ollut saippuasarja Päivien viemää, missä hän on esittänyt hahmoa nimeltä Chloe Lane joulukuusta 1999 saakka. Ensin Chloe oli nörttimäinen tyttö isojen lasien kanssa. Yht'äkkiä hänen hahmonsa kuitenkin muuttui hiljaiseksi kaunottareksi, joka myös lauloi. Chloe rakastui rikkaaseen ja suosittuun poikaan nimeltä Philip Kiriakis, jota esitti näyttelijä Jay Kenneth Johnson. Pian heidän romanssi kuitenkin muuttui kivikkoiseksi, ja Chloe yllättäen ihastuukin Brady Blackiin, jota esittää Kyle Lowder.


title: Nadia Bjorlin

text: Alun perin Nadia Björlin jätti Päivien viemää -sarjan kesäkuussa 2003 keskittyäkseen laulu-uraansa. Sarjassa hänen hahmonsa muutti ollakseen oopperatähti. Nadia kuitenkin palasi sarjaan marraskuussa 2004 sen jälkeen, kun hänen hahmonsa oli yllättäen joutunut auto-onnettomuuteen ja mennyt naimisiin Brady Blackin kanssa. Syyskuussa 2005 Nadia jätti Päivien viemää -sarjan uudelleen ja liittyi sarjaan Sex, Love & Secrets. Sarja peruutettiin, mutta Bjorlin jatkoi vierailevia näyttäytymisiä sarjoissa kuten Jake in Progress ja Out of Practice. Kesän 2005 aikaan Bjorlin teki vierailevia esiintymisiä Fishbowlin radio-ohjelmassa 'Coming Out with Reichen', jota veti Reichen Lehmkuhl.


title: Nadia Bjorlin

text: Nadia palasi Päivien viemään Chloena 29. marraskuuta 2007.


title: Nadia Bjorlin

text: Bjorlin oli kihloissa Daniel Sadekin kanssa. Nadia oli myös romanttisessa mielessä liitetty näyttelijä James Stevnsoniin. Tällä hetkellä Nadia seurustelee näyttelijä Brandon Beemerin kanssa.


title: Olmavaara

text:
Olmavaara (, ) on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Signaldalenin pohjoispuolella. Vuoren korkein kohta on 1 552 metriä merenpinnan tasoa ylempänä.
Mannfjelletin huipulla on myös jäätikköä. Lisäksi rinteiltä ja sen useilta tasanteilta laskee lukuisia "puroja" sekä Signaldaleniin että koillisessa sijaitsevaan Sørdaleniin.


title: Markusfjellet

text: Markusfjellet on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Signaldalenin itäpuolella. Vuoren korkein kohta on 1 541 metriä merenpinnan tasoa ylempänä.


title: Paavo Pystynen

text: Paavo Kalervo Pystynen (s. 3. helmikuuta 1932 Hirvensalmi) on entinen suomalainen kestävyysjuoksija.


title: Paavo Pystynen

text: Pystynen sijoittui Tokion 1964 olympialaisissa maratonilla 20:nneksi. Pohjoismaiden mestaruuskilpailuissa hän saavutti hopeaa vuonna 1963 sekä pronssia vuosina 1965 ja 1968. Hän edusti Suomea kymmenessä maaottelussa. Hän sijoittui Bostonin maratonilla toiseksi vuonna 1962 ja neljänneksi vuonna 1964. Hän saavutti voittoja 25 kilometrin pituisilla Kaivopuiston maratonilla (vuosina 1958 ja 1959) ja Suomen Urheilulehden maratonilla (vuonna 1961).


title: Paavo Pystynen

text: Pystynen voitti Suomen mestaruuden maastojuoksussa vuosina 1960 ja 1961, 10 000 metrin juoksussa vuonna 1961 sekä maratonilla vuonna 1963. Hän saavutti SM-hopeaa maastojuoksussa vuonna 1963 ja maratonilla vuonna 1964 sekä SM-pronssia 10 000 metrillä vuonna 1958 ja maratonilla vuosina 1962, 1965 ja 1966. Hän edusti yleisurheilijana seuratasolla Parikkalan Urheilijoita ja Lappeenrannan Urheilu-Miehiä.


title: Paavo Pystynen

text: "Pate" Pystynen julkaisi vuonna 1999 omaelämäkerran "Valoa ja varjoa".


title: Kreikkalainen tragedia

text: Tragedia (< , ”pukkilaulu”) oli yksi antiikin kreikkalaisen teatterin kolmesta näytelmälajista komedian ja satyyrinäytelmän ohella. Tragedia sai alkunsa Kreikasta, ja sen huippukausi sijoittuu vuosien 490 ja 406 eaa. väliseen aikaan, jolloin vaikuttivat merkittävimmät tragediakirjailijat Aiskhylos, Sofokles ja Euripides.


title: Kreikkalainen tragedia

text: Kreikkalainen tragedia syntyi noin vuoden 600 eaa. tienoilla. Sen alkuperä on Dionysoksen, viinin ja hedelmällisyyden jumalan, kunniaksi pidetyissä rituaaleissa ja niihin liittyneissä hymneissä, erityisesti dityrambeissa. On ehdotettu myös, että tragedian alkuperä liittyisi esihelleenisiin hedelmällisyys- ja hautajaisriitteihin.


title: Kreikkalainen tragedia

text: Sana 'tragedia' on peräisin kreikan kielen sanasta "tragōidiā", jonka juuret ovat sanoissa "tragos" ('pukki') ja "aeidein" ('laulaa'). Tutkijoiden mukaan tämä saattaa johtua siitä, että kuorotansseja esitettiin juhlissa ennen eläinten rituaalista uhraamista. Merkittävin juhlista oli viitenä maaliskuun päivänä järjestetty Dionysia-juhla.


title: Kreikkalainen tragedia

text: Kreikan kolme suurinta tragediakirjailijaa ovat Aiskhylos, Sofokles ja Euripides, ja koko kreikkalaisen tragedian huippukausi sijoittuu heidän ajalleen, Aiskhyloksen näytelmästä "Persialaiset" vuodelta 472 eaa. Sofokleen näytelmään "Oidipus Kolonoksessa" vuodelta 401 eaa. Tragedioita kirjoitettiin kuitenkin vielä ensimmäisellä vuosisadalla eaa., ja säilyneistä katkelmista tunnetaan yli kahdensadan tragediakirjailijan nimet. Näihin lukeutuvat muun muassa Frynikhos, Ion Khioslainen ja Agathon.


title: Kreikkalainen tragedia

text: Tragediakirjailijat kirjoittivat juhliin kukin yleensä kokonaisen "tetralogian" eli neljän näytelmän muodostaman kokonaisuuden: kolme tragediaa ja yhden satyyrinäytelmän. Kolme tragediaa liittyivät usein teemoiltaan yhteen, mutta myöhemmin näin ei välttämättä aina ollut. Ainoastaan yksi kokonainen trilogia, Aiskhyloksen "Oresteia", on säilynyt.


title: Kreikkalainen tragedia

text: Friedrich Nietzsche käsitteli kreikkalaisen tragedian alkuperää varhaisessa teoksessaan "Tragedian synty" (1872). Nietzsche näki tragedian kreikkalaisten tapana ylistää elämää sellaisena kuin se todellisuudessa oli, tapahtumana johon kuuluu niin iloja kuin murheita.


title: Kreikkalainen tragedia

text:
Kreikkalaiset tragediat kertovat toivottomaan tilanteeseen joutuneelle päähenkilölle tapahtuvista asioista. Syynä tilanteeseen ovat joko kohtalo tai jumalat; tragedia syntyy siitä, että päähenkilö on yleensä syytön häntä kohdanneisiin vastoinkäymisiin. Tragediat käsittelivät uskonnollisia tai elämänkäsityksellisiä aiheita, kuten yksilön ja ulkoisen maailman tai ihmisen ja jumalten välistä suhdetta, olemassaolon kysymyksiä, rikoksen ja rangaistuksen teemoja sekä kohtaloa.
Käytäntönä oli vuorotella kuoron ("khoros") esittämien laulujen ja näyttelijän tai näyttelijöiden esitämien mono- tai dialogien välillä. Tragediat noudattivat yleistä muotoa, jota ei koskaan muutettu:Kuoro sekä tanssi että lauloi. Kuorolaulut jaetaan yleensä kolmeen osaan: "stroofi" ('käännös', 'kierto'), "antistroofi" ('vastakäännös', 'vastakierto') ja "epodi" ('jälkilaulu'). Kaikki kuoro-osuudet laulettiin, yleensä huilun säestyksellä; samoin jotkut näyttelijöiden vastauksista esitettiin laulamalla. Näytelmä kokonaisuudessaan koostui useassa runomitassa olevista säkeistä.


title: Kreikkalainen tragedia

text: Rakenteen lisäksi tragedioita yhdistivät monet muut yhteiset käytännöt. Tragediat esitettiin aina ulkona, vuorten rinteille rakennetuissa teattereissa. Kaikki näyttelijät olivat miehiä. Näyttelijät käyttivät naamioita, jotka kätkivät näyttelijän oman persoonan. Naamiot olivat suuria, jotta niiden pelottavat ilmeet näkyivät hyvin.


title: Kreikkalainen tragedia

text: Samanaikaisesti eri puolilla tapahtuvia asioita saatettiin esittää eri tavoin: muun muassa käyttäen sanansaattajahahmoa; nostureita ("mēkhanē"), joilla jumalhahmoja saatettiin nostaa näyttämölle (deus ex machina); "teikhoskopiaa" eli näkymää seinän läpi; tai "ekkyklemaa" eli siirrettävää tasannetta. Tunnettu esimerkki viimeksi mainitusta on Agamemnonin surma Aiskhyloksen "Oresteian" ensimmäisessä näytelmässä "Agamemnon": kuninkaan ruumis tuodaan esille siirrettävällä lavalla. Eräs syy tällaiseen oli se, että teatteria pidettiin pyhänä paikkana, joten itse surmaa ei voitu esittää; ruumis oli kuitenkin näytettävä, jotta näytelmän vaatima tunnetila saataisiin tuotettua.


title: Kreikkalainen tragedia

text: Tunnettuja kreikkalaisia tragediakirjailijoita olivat (suluissa vuosia, jolloin kirjailija mainitaan näytelmäkilpailun voittajien joukossa, tai muita ajoitustietoja):


title: Arno Ahosniemi

text: Arno Mikael Ahosniemi (s. 4. joulukuuta 1977 Mäntsälä) on "Kauppalehden" vastaava päätoimittaja. Ahosniemi on myös Päätoimittajien yhdistyksen johtokunnan puheenjohtaja.


title: Arno Ahosniemi

text: Ahoniemi oli kokoomuksen ehdokas kunnallisvaaleissa 1996. Hän toimi Mäntsälän kunnanvaltuutettuna 1996–2000.


title: Arno Ahosniemi

text: Ahosniemi valmistui ylioppilaaksi vuonna 1996 ja valtiotieteiden maisteriksi Helsingin yliopistosta vuonna 2002. Hän opiskeli vuonna 2000 Ludwig-Maximilians-Universität Münchenissä ja oli vuoden ulkoministeriön harjoittelijana Kapkaupungissa vuonna 2001. Hän työskenteli lukuvuoden 2002–2003 tutkijana Helsingin yliopistossa.


title: Arno Ahosniemi

text: Uransa alkuvaiheessa Ahosniemi työskenteli toimittajana ilmaisjakelulehti "Mäntsälän Uutisten" (1994–1998) ja "Yliopisto"-lehdessä (1999–2001) sekä avustajana "Ylioppilaslehdessä" (1998–2002). Vuonna 1999 hän työskenteli "Etelä-Suomen Sanomien" toimittajana, vuonna 2001 "Helsingin Sanomien" taloustoimittajana ja vuonna 2002 "Ulkopolitiikka"-lehden toimituspäällikkönä.


title: Arno Ahosniemi

text: "Kauppalehden" toimittajana Ahosniemi aloitti vuonna 2002. Vuodet 2007–2009 hän oli lehden Brysselin kirjeenvaihtaja. Hän toimi lehden uutispäätoimittajana ja vastaavan päätoimittajan varamiehenä syyskuusta 2009. Vuonna 2009 Ahosniemi toimi lyhyen aikaa myös sanomalehti "Pohjalaisen" päätoimittajana. Ahosniemi nimitettiin "Kauppalehden" vastaavaksi päätoimittajaksi vuonna 2012. Hän on Alma Talentin yhteistoimituksen esimies.


title: Arno Ahosniemi

text: Ahosniemen puoliso on toimittaja Emilia Kullas. Heillä on kaksi lasta. Kullas on Talouselämän päätoimittaja. Talouselämän ja Kauppalehden toimitukset ovat kumpikin osa Alma Talentin yhteistä toimitusta, jonka esimies Ahosniemi on.


title: Alexander Cajan

text: Alexander Cajan (20. lokakuuta 1767 Sotkamo – 23. helmikuuta 1810 Ilomantsi) oli suomalainen sotilas, rykmentinpastori ja sotarovasti.


title: Alexander Cajan

text: Alexander Cajanin vanhemmat olivat Brita Elisabeth Snicker ja Sotkamon nimismies ja suorituskomissaari Johan Cajanus. Alexander kävi Oulun triviaalikoulun, jonka jälkeen hän lähti opiskelemaan Turun Akatemiaan 1785. Vuonna 1789 hän keskeytti opintonsa ja meni lippumieheksi Kajaanin pataljoonaan, missä hän otti sotilasnimekseen Cajan'in, jota hän sen jälkeen käytti. Hänet ylennettiin vänrikiksi 1791. Hän otti virkavapaata ja palasi Turkuun 1796 suorittamaan opintonsa päätökseen, ja erosi armeijan palveluksesta 1797.


title: Alexander Cajan

text: Cajan väitteli joulukuussa 1797 Henrik Gabriel Porthanin johdolla, sai maisterin paperit helmikuussa 1798, puolusti väitöskirjaansa lintujen värien vaihtelusta Carl Niclas Helleniuksen johdolla kesäkuussa 1798, ja vihittiin papiksi heinäkuussa 1798. Pian tämän jälkeen hän palasi armeijan leipiin ja siirtyi ylimääräiseksi saarnaajaksi Kajaanin pataljoonaan. Helmikuussa 1799 hän sai opettajan paikan Haapaniemen sotakoulusta ja huhtikuussa 1800 hänestä tuli Savon jääkärirykmentin pastori. Samana vuonna Cajan määrättiin Karjalan kevyen rakuunarykmentin rykmentinpastoriksi. Hän osallistui sotaan Venäjää vastaan vuonna 1790 ja Suomen sotaan 1808–1809, ja tunnustukseksi ansioista hänelle myönnettiin sotarovastin arvonimi.


title: Alexander Cajan

text: Cajan ja Brita Christina Hjerppe (s. 27. syyskuuta 1773 Ilomantsi) vihittiin avioliittoon Ilomantsissa 4. maaliskuuta 1804. Vaimo oli Ilomantsin kappalaisen Christian Hjerppen ja Anna Brigitta Lindenian tytär. Heille syntyi Ilomantsissa ainakin kaksi lasta, tytär Anna Charlotta ja poika Christian.


title: Efraim Carenius

text: Efraim Carenius (8. tammikuuta 1739 Huittinen – 18. marraskuuta 1802 Loimaa) oli suomalainen pappismies.


title: Efraim Carenius

text: Careniuksen vanhemmat olivat Catarina Christina Tackou ja Huittisten seurakunnan kappalainen Jakob Carenius. Keväällä 1754 Carenius tuli opiskelemaan Turun Akatemiaan, missä hän väitteli Huittisten pitäjän fysio-ekonomisista oloista ("Physico-Oeconomisk beskrifning öfver Hvittis sokn i Björneborgs län") Pehr Adrian Gaddin johdolla vuonna 1759, ja sai filosofian kandidaatin todistuksen samana vuonna. Toukokuussa 1760 hän puolusti pro gradu-väitöstään professori Martin Johan Walleniuksen toimiessa preesensinä. Pappisvihkiminen tapahtui toukokuussa 1763 Turun hiippakunnassa.


title: Efraim Carenius

text: Carenius sai paikan Huittisten kirkkoherran apulaisena 1763. Ylimääräiseksi saarnaajaksi henkirakuunarykmenttiin hän pääsi kolme vuotta myöhemmin 1766, sittemmin hän sai vakinaisen pataljoonansaarnaajan paikan, ja vuonna 1776 hänet nimitettiin rykmentinpastoriksi. Loimaan kirkkoherrana Carenius toimi vuodesta 1782 lähtien ja nimitettiin rovastiksi 1793.


title: Efraim Carenius

text: Careniuksen puoliso oli Ulrica Widberg ja heille syntyi Loimaalla ainakin yksi lapsi, tytär Catharina Ulrica.


title: Alavuden Peli-Veikot

text: Alavuden Peli-Veikot eli APV on vuonna 1953 perustettu alavutelainen urheiluseura. Seuralla on useita juniorijoukkueita jääkiekossa ja jalkapallossa. Muita lajeja ovat futsal ja pesäpallo. Jääkiekossa miesten edustusjoukkue pelaa II-divisioonassa ja pesäpallossa Suomensarjassa.


title: Alavuden Peli-Veikot

text: Jalkapalloa pelattiin Alavudella jo 1940-luvulla, kun laji saapui maaseudulle Vaasasta ja Tampereelta. Lajia harrastettiin Alavuden Urheilijat ry:ssä ja sen perustetussa lajijaostossa. Ensimmäiset jalkapallo-ottelut Alavudella pelattiin vuonna 1947. Lajia harjoiteltiin laitumilla ja heinäpelloilla. Asemanseudulla oli kuitenkin myös kaksi hyvää kenttää; Rajalan ja Heinosen kentät. Jo varhain jalkapalloilijoiden keskuudessa heräsi ajatus oman erikoisseuran perustamisesta, mutta suunnitelma venyi taloudellisten asioiden vuoksi. Taloudelliset asiat estivät myös AU:n jalkapallotoiminnan kehittymisen. Suunnitelma seuran perustamisesta alkoi kuitenkin toteutua, kun aseman urheilukenttä siityi Alavuden kunnan omistukseen.


title: Alavuden Peli-Veikot

text: 19. huhtikuuta vuonna 1953 kello 13 pidettiin perustamiskokous Osuuskauppa Kyntäjän aseman ravintolan kabinetissa. Virallisesti paikalla oli 22 henkilöä, mutta oikeasti pitkä jono ihmisiä pyrki kokoukseen. Suomen Palloliittoa kokouksessa edusti Anselm Anttila, josta APV sai tukijan vuosiksi eteenpäin. Alavuden Peli-Veikot ry:stä tuli ensimmäinen jalkapallon erikoisseura maaseudulla. Alavuden Urheilijat luovutti perustetulle seuralle kaikki pelivälineet ja -puvut sekä pallot.


title: Alavuden Peli-Veikot

text: Suomen Palloliittoon APV hyväksyttiin 18. toukokuuta 1953 ja virallisesti seura rekisteröitiin yhdistysrekisteriin 14. syyskuuta samana vuonna.


title: Alavuden Peli-Veikot

text: Kaudella 2013–2014 miesten edustusjoukkue pelaa II-divisioonassa Keskimaan lohkossa. Kaudella 2012-2013 APV voitti aluemestaruuden ja eteni kevään Suomi-Sarja -karsintoihin asti. APV:n naisten jääkiekkojoukkue pelasi kaudella 2009–2010 SM-sarjassa ja seuran junioreista kolmasosa on tyttöjä. Seuran kotihalli Alavus Areena valmistui vuonna 2008. Hallissa on 421 istumapaikkaa. Tunnetuimpia APV:n kasvatteja ovat maalivahti Pekka Tuokkola, paremmin valmentajana tunnettu Tuomas Tuokkola ja Lauri Taipalus. Myös ralliautoilija Jari-Matti Latvala pelasi juniori-ikäisenä APV:ssä.


title: Aska (täsmennyssivu)

text: Aska voi tarkoittaa ainakin seuraavia:


title: Linja 3bis (Pariisin metro)

text: Paris Métro ligne 3bis on Pariisin metron lyhyin linja. Se on ainoastaan 1,3 km pitkä ja siinä on vain neljä asemaa. Keskimääräinen asemanväli on 433 m. Linja kuului aluksi linjaan 3, mutta se erotettiin vuonna 1971 omaksi linjakseen. Linjan kalustona on sen pienuudesta ja vähäisestä käytöstä johtuen lyhennettyjä 3-vaunuisia MF 67-yksikköjä.Linjan 3bis ja Linjan 7bis yhdistämistä uudeksi linjaksi 15 harkitaan. Se olisi mahdollista sillä linjoja yhdistää tunneli jota ei ole otettu käyttöön. Tunnelissa on myös hylätty asema (Haxo) jonka avaaminen käyttöön olisi myös mahdollista. Samalla linjaa voitaisiin jatkaa asemalla länteen Château Landoniin. Uusi linja 15 olisi mahdollista ottaa käyttöön vuosien 2013 ja 2020 välillä.


title: Kakkosen kausi 2001

text: Kakkonen on Suomen jalkapallon kolmanneksi korkein sarjataso. Kaudella 2001 sarja pelattiin neljässä lohkossa kaksinkertaisena sarjana. Lohkojen voittajat nousivat suoraan Ykköseen. Toiseksi sijoittuneet karsivat noususta keskenään ja näiden otteluparien voittajat Ykkösen lohkojen kolmanneksi viimeisten kanssa. Lohkojen kolme viimeistä putosivat suoraan Kolmoseen, lukuun ottamatta 11 joukkueen pohjoislohkoa, josta putosi kaksi viimeistä.


title: Kakkosen kausi 2001

text: IF Gnistan säilytti Ykkösen paikkansaPP-70 nousi Ykköseen


title: Kakkosen kausi 2001

text: EtelälohkoItälohkoLänsilohkoPohjoislohko


title: Mic Michaeli

text: Mic Michaeli (oik. "Gunnar Mathias Michaeli", s. 11. marraskuuta 1962 Upplands Väsby, Ruotsi) on hard rock -yhtye Europen kosketinsoittaja.


title: APV

text: APV voi tarkoittaa:


title: Yōko Takahashi

text: Yōko Takahashi (, s. 28. elokuuta 1966) on japanilainen laulaja. Hän on esittänyt muun muassa Neon Genesis Evangelion -televisiosarjan tunnuskappaleen.


title: Teräskukastaja

text: Teräskukastaja ("Dicaeum ignipectus") on pienikokoinen aasialainen varpuslintu.


title: Teräskukastaja

text: Linnun pituus on noin seitsemän senttimetriä ja paino 7–9 g, ja se on kaikkein pienimpiä kukastajia. Sukupuolet ovat erivärisiä: koiraan selkä on kiiltävän sinimusta, vatsapuoli kellahtava, rinnassa punainen täplä ja keskellä vatsaa erottuu kapea musta raita. Naaras on päältä tumman oliivinvärinen ja alapuolelta kellahtava.


title: Teräskukastaja

text: Teräskukastajan laaja esiintymisalue ulottuu Himalajan eteläpuolella Intiasta Kiinaan, Kaakkois-Aasiaan ja Filippiineille. Lajin elinympäristön ala on 1–10 miljoonaa neliökilometriä. Edward Blyth kuvaili lajin holotyypin Nepalista ja Bhutanista saaduista näytteistä. Lajista tunnetaan 8 alalajia.


title: Teräskukastaja

text: Vuoristometsät.


title: Teräskukastaja

text: Kuten muutkin kukastajat, myös teräskukastajat syövät mistelinmarjoja.


title: Ruotsin käsipallomaajoukkue

text: Ruotsin käsipallomaajoukkue edustaa Ruotsia käsipallon miesten maajoukkuekilpailuissa. Sitä hallinnoi Ruotsin käsipalloliitto.


title: Ruotsin käsipallomaajoukkue

text: Ruotsin maajoukkue on saavuttanut olympialaisissa neljä hopeaa. Barcelonassa 1992 se voitti välieräottelussa Ranskan maalein 25–22 ennen kuin hävisi loppuottelussa IVY:n jäsenmaiden ja Georgian muodostamalle yhdistyneelle joukkueelle 20–22. Atlantan olympialaisissa 1996 Ruotsi kukisti välierässä Espanjan 25–20, mutta hävisi finaalissa Kroatialle maalein 26–27. Sydneyssä 2000 Ruotsi voitti välieräottelussa jälleen Espanjan, mutta kärsi loppuottelussa 26–28-tappion Venäjälle. Lontoossa 2012 Ruotsi saavutti hopeaa hävittyään loppuottelussa Ranskalle 21–22.


title: Ruotsin käsipallomaajoukkue

text: Ruotsi on menestynein maa käsipallon miesten MM-kilpailuissa. Se on voittanut neljä kultaa, kolme hopeaa ja neljä pronssia. Ruotsi sai mitalin viisissä ensimmäisissä MM-kilpailuissa. Saksassa 1938 se sai pronssia. Ensimmäisen mestaruutensa se voitti kotikisoissaan 1954 kukistettuaan loppuottelussa Saksan maalein 17–14. Saksan demokraattisessa tasavallassa pelatuissa MM-kisoissa 1958 Ruotsi voitti loppuottelussa Tšekkoslovakian 22–12. Seuraavissa kisoissa Saksan liittotasavallassa 1961 se sai pronssia. Tšekkoslovakian kisoissa 1964 Ruotsi sai hopeaa hävittyään loppuottelussa Romanialle 22–25.


title: Ruotsin käsipallomaajoukkue

text: Seuraavan kerran Ruotsi sai MM-mitalin voitettuaan kultaa Tšekkoslovakian kisoissa 1990 – loppuottelussa se kukisti Neuvostoliiton maalein 27–23. Kotikisoissaan 1993 ja Islannissa 1995 Ruotsi sai pronssia. Japanin MM-kilpailuissa 1997 se sai hopeaa hävittyään finaalissa Venäjälle 21–23. Kaksi vuotta myöhemmin Egyptissä järjestetyissä MM-kilpailuissa Ruotsi voitti neljännen maailmanmestaruutensa kukistettuaan loppuottelussa Venäjän 25–24. Toistaiseksi viimeisimmän MM-mitalinsa Ruotsi sai Rankassa 2001, jossa se hävisi loppuottelussa isäntäjoukkueelle 25–28.


title: Ruotsin käsipallomaajoukkue

text: Ruotsi on myös miesten EM-kilpailujen menestyksekkäin maa. Se voitti kultaa ensimmäisissä EM-kilpailuissa Portugalissa 1994 kukistettuaan loppuottelussa Venäjän maalein 34–21. Vuosituhannen vaihteen molemmin puolin Ruotsi voitti kolme peräkkäistä Euroopan-mestaruutta: Italiassa 1998 se voitti loppuottelussa Espanjan 25–23, Kroatiassa 2000 Venäjän 32–31 ja kotikisoissaan 2002 Saksan 33–31.


title: Ruotsin käsipallomaajoukkue

text: Käsipalloa pelattiin aiemmin myös 11-miehisillä joukkueilla nurmikentällä. Ruotsi menestyi myös tämän ulkolajin MM-kilpailuissa. Ranskassa 1948 se voitti kultaa kukistettuaan loppuottelussa Tanskan maalein 11–4. Sveitsissä 1952 Ruotsi sai hopeaa hävittyään loppuottelussa Saksan liittotasavallalle. Itävallan kisoissa 1959 Ruotsi sai pronssia.


title: Gaskasuorggigáisi

text: Gaskasuorggigáisi on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Midterdalenin itäpuolella. Vuoren korkein kohta on 1 242 metriä merenpinnan tasoa ylempänä.


title: Moskkogáisi

text: Moskkogáisi on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Sørdalenin ja Midterdalenin välissä. Vuoren korkein kohta on 1 176 metriä merenpinnan tasoa ylempänä.


title: Polvartinden

text: Polvartinden on Skandeihin kuuluva vuorenhuippu Omasvuonon kunnassa Pohjois-Norjassa. Se sijaitsee Signaldalenin varrella. Huipun korkeus merenpinnan tasosta on 1 275 metriä.


title: Bárrás

text: Bárrás, suomeksi Paras, on Skandeihin kuuluva vuori Omasvuonon kunnassa Pohjois-Norjassa. Se sijaitsee Lyngenvuonon eteläpäästä alkavan laakson, Signaldalenin (pohjoissaameksi Čieknalvuovdi ja suomeksi Singalanouta) eteläpäässä. Signaldalen haarautuu Stordaleniksi ja Barasdaleniksi ja Paras on näiden jyrkkäseinäisten laaksojen välissä. Vuoren korkeus merenpinnan tasosta on 1 419 metriä. Vuoren jyrkkyyttä kuvaa parhaiten korkeusero noin 100 metrin korkeudella merenpinnasta olevan Signaldalenin eteläpään ja Paraksen huipun välillä. Tällä alle kolmen kilometrin matkalla on korkeuseroa noin 1 300 metriä.


title: Bárrás

text: Paraksen jyrkkäpiirteinen yläosa näkyy Kilpisjärvelle Suomen puolelle saakka. Vuoren huipulla on vieraskirja, jossa pääosa merkinnöistä on suomalaisten vaeltajien tekemiä. Huipulle pääsee ilman kiipeilyvarusteita, vaikka seinämä näyttää suomalaisiin loivapiirteisiin tuntureihin tottuneelle hyvin jyrkältä.


title: Bárrás

text: Helpoimmin Parakselle pääsee ajamalla autolla Signaldalenin eteläpäähän, josta on vain muutaman kilometrin matka vuoren huipulle. Nousu on kuitenkin hyvin jyrkkä ja yläosasta vuoren pohjoisrinne on lähes pystysuora. Matka Suomesta on varsin pitkä, sillä autolla Kilpisjärveltä lähtiessä joutuu kiertämään Skibotnin ja Storfjordin (Hatteng) kautta ja matkaa kertyy Paraksen juurelle lähes 100km.


title: Bárrás

text: Useimmat suomalaiset vaeltajat aloittavat matkansa Kilpisjärveltä kulkien kalottireittiä kolmen valtakunnan rajapyykin kautta Gappojoen ja Gappohytan suuntaan ja edelleen Parakselle. Matkaa kertyy yhteen suuntaan reittivalinnoista riippuen noin 32- 35km. Pääosa reitistä on varsin helppokulkuista ja loivapiirteistä tunturinummea, paljakkaa. Paikoin maasto on kuitenkin raskasta mm. Indre Skaerdalenin kohdalla. Koska reitti on "kaukana kaikesta", on kulkijan selviydyttävä omin voimin. Matkalla voi tukeutua Kuohkimajärven autio- ja varaustupiin Suomen puolella kolmen valtakunnan rajapyykin välittömässä läheisyydessä, sekä Norjan puolella Goldahytan ja Gappohytan maksullisiin autiotupiin.


title: Bárrás

text: Kilpisjärven synnystä kertovassa tarinassa "Tarujen tunturit" Paras on vanha tietäjä, jonka tehtävänä on vihkiä Malla-neito ja Saana.


title: Multimedia Super Corridor

text: Multimedia Super Corridor on Kuala Lumpurissa sijaitseva malesialainen teknologiakeskus. Sen tarkoituksella on nopeuttaa Malesian kehittymista tietotekniikkavaltioksi.


title: Multimedia Super Corridor

text: Se luonnosteltiin vuonna 1996. Nykyään alueella toimii yli 900 yritystä.


title: Vassdalstinden (Signaldalen)

text: Vassdalstinden on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Signaldalenin eteläpuolella. Vuoren korkein kohta on 1 467 metriä merenpinnan tasoa ylempänä.


title: Annett Renneberg

text: Annett Renneberg (s. 16. maaliskuuta 1978 Rudolstadt, Thüringen, Länsi-Saksa) on saksalainen näyttelijä. Hänet tunnetaan muun muassa televisiosarjoista "Stolberg", "Kettu", "Donna Leon", "Tatort", "Kahden keikka", "Poliisikoira Rex" ja "Siska". Hänet tunnetaan myös elokuvasta "Der Mann aus der Pfalz" (2009), joka on elämäkertaelokuva Helmut Kohlista.


title: Annett Renneberg

text: Renneberg aloitti näyttelemisen 13-vuotiaana, hän ei ole ottanut lainkaan oppitunteja.


title: Vassdalstinden (täsmennyssivu)

text: Vassdalstinden tarkoittaa seuraavia:


title: HMS Basilisk (H11)

text: HMS Basilisk (viirinumero H11) oli Britannian Kuninkaallisen laivaston vuonna 1931 palvelukseenotettu B-luokan hävittäjä. Palvelukseenoton jälkeen alus liitettiin Välimeren laivastoon, mistä se siirrettiin vuonna 1936 Kotilaivastoon. Toisessa maailmansodassa alus suojasi saattueita ja oli sukellusveneidentorjuntatehtävissä. Alus osallistui taisteluun Norjasta sekä siirtoarmeijan evakuointiin Dunkerquesta, jossa se tuhoutui ilmahyökkäyksessä 1. kesäkuuta 1940.


title: HMS Basilisk (H11)

text: Alus tilattiin 4. maaliskuuta 1929 John Brownilta Clydebankistä Skotlannista osana vuoden 1928 laivastosuunnitelmaa ja sen köli laskettiin 19. elokuuta. Alus laskettiin vesille 6. elokuuta 1930 ja se valmistui telakalta 4. maaliskuuta 1931, jolloin sen valmistuskustannukset olivat 220 342 puntaa. Kustannuksissa ei ole huomioitu Amiraliteetin toimittamia aseita ja viestivälineitä.


title: HMS Basilisk (H11)

text: Palvelukseenotettaessa alus liitettiin Välimeren laivaston 4. hävittäjälaivueeseen, missä se oli aina vuoteen 1936. Laivue liitettiin syyskuussa 1936 Kotilaivastoon. Espanjan sisällissodan alussa 6. elokuuta 1936 alus osallistui niin kutsuttuun Convoy de la victoriaan, kun se Gibraltarille saapuessaan tulitti ja pakotti maihin vanhentuneen Espanjan kansallisen laivaston tykkiveneen "Daton". Tykkivene oli luullut "Basiliskia" tasavallan laivaston Churruca-luokan hävittäjälsi. Helmikuussa 1937 alus saapui Malagan satamaan, jonka Francon joukot olivat vallanneet hieman aiemmin.


title: HMS Basilisk (H11)

text: Toisen maailmansodan alkaessa "Basilisk" palveli Plymouthissa, mistä se siirrettiin syyskuussa sodanajan sijoituspaikkaansa 19. hävittäjälaivueeseen Doveriin suojaamaan saattueita sekä valvomaan Kanaalin meriliikennettä. Monet saattueista kuljettivat Ranskaan ja takaisin mannermaalle sijoitettujen Britannian siirtoarmeijan joukkoja ja materiaalia. Alus jatkoi samassa tehtävässä lokakuun.


title: HMS Basilisk (H11)

text: Alus suojasi 12. marraskuuta yhdessä "HMS Blanchen" kanssa "HMS Adventurea" Humberista Portsmouthiin. Seuraavana päivänä alus pelasti "Blanchen" eloonjääneet aluksen tuhoutuessa osuttuaan miinaan sekä siirsi maihin samoin miinaan ajaneen "Adventuren" haavoittuneet.


title: HMS Basilisk (H11)

text: "Basilisk" suojasi 15. joulukuuta yhdessä "HMS Expressin" ja "HMS Eskin" kanssa apumiinalaiva "HMS Princess Victoriaa" operaatiossa EF.


title: HMS Basilisk (H11)

text: Tammikuussa 1940 alus oli jälleen suojaamassa Kanaalin ja Pohjanmeren saattueita sekä valvomassa alueen meriliikennettä. Alus kuljetti 1. helmikuuta lordi Gortin Doverista Boulogneen ja se kuljetti paluumatkalla korkeita laivastoupseereita takaisin Englantiin. Alus suojasi 4. helmikuuta pääministeri Winston Churchilliä, sotakabinettia ja esikuntapäällikköä kuljettavaa hävittäjä "HMS Brilliantia" matkalla Doverista Boulogneen.


title: HMS Basilisk (H11)

text: Alus vapautettiin partiotehtävistä ja se liitettiin 17. huhtikuuta 1940 Kotilaivastoon suojaamaan Norjaan joukkoja kuljettavia saattueita. Alus suojasi 24. huhtikuuta yhdessä "HMS Wrenin" ja "HMS Hesperuksen" kanssa taistelulaiva "HMS Resolutionia" Narvikiin.


title: HMS Basilisk (H11)

text: "Basilisk" pelasti 18. huhtikuuta neljä Kuninkaallisten ilmavoimien 77. laivueen Whitley Mk.V -pommikoneen (N1352 KN-B) miehistönjäsentä Pohjanmerestä.


title: HMS Basilisk (H11)

text: Alus suojasi 5. toukokuuta SS "Empress of Australiaa" matkalla Tjalander-vuonoon. Alus liitettiin 12. toukokuuta osastoon, jonka tehtävänä oli tukea Bjervikiin tehtävää maihinnousua valmistauduttaessa hyökkäämään Narvikiin. Alus saapui seuraavana päivänä osaston mukana Herjangvuonoon, jossa se tuki maihinnousua.


title: HMS Basilisk (H11)

text: Norjan rannikolla operoivasta Kotilaivastosta alus irrotettiin 20. toukokuuta ja se siirrettiin tukemaan siirtoarmeijan evakuointia Ranskasta. Tehtävää varten alus siirtyi Doveriin, jossa se edelleen oli 30. toukokuuta. Seuraavana päivänä alus teki La Panneen kaksi evakuointimatkaa, joissa se evakuoi ensimmäisellä matkalla 338 sotilasta ja toisella 357 sotilasta.


title: HMS Basilisk (H11)

text: Alus palasi 1. kesäkuuta La Panneen jatkaakseen joukkojen kuljetusta. "Basilisk" upposi 1. kesäkuuta 1940 Dunkirkin rannikolla Saksan ilmavoimien Junkers Ju 87 Stuka -koneiden syöksypommituksessa. Uppoavalta alukselta pelastettiin 131 henkeä.


title: Gievdnevátgáisi

text: Gievdnevátgáisi tai Gievdneváhgáisi on Skandeilla sijaitseva vuori Tromssan lääniin kuuluvassa Omasvuonon kunnassa, Norjassa. Se sijaitsee Barasdalenin lounaispuolella. Vuoren korkein kohta on 1 424 metriä merenpinnan tasoa ylempänä.


title: Bálggesvárri (Manndalen)

text: Bálggesvárri on Skandeihin kuuluva vuori Omasvuonon ja Kaivuonon kuntien rajalla Pohjois-Norjassa. Vuoren korkein kohta nousee 1 210 metriä merenpinnan tason yläpuolelle.


title: Larsbergfjellet

text: Larsbergfjellet on Skandeihin kuuluva vuori Omasvuonon kunnassa Pohjois-Norjassa. Se sijaitsee Storfjorden-vuonon rannalla. Vuoren korkein kohta nousee 1 117 metriä merenpinnan tason yläpuolelle.


title: All We Know

text: All We Know on Paramoren kolmas ja viimeinen single heidän ensimmäiseltä studioalbumiltaan "All We Know Is Falling".


title: All We Know

text: Singlen sanat kertovat tunteesta, joka Paramoren jäsenille jäi heidän basistinsa Jeremy Davisin lähdettyä. Hän kuitenkin palasi myöhemmin bändiin. Useimmat albumin kappaleet kuitenkin kertovat laulajan Hayley Williams vanhempien avioerosta.


title: All We Know

text: Musiikkivideo on kuvattu bändin ollessa heidän kiertueellaan. Videolla esiintyy pätkiä heidän live-esiintymisestään ja pätkiä kulissien takana tapahtuvasta. Video on melko lailla samantyylinen kuin heidän singlensä "Hallelujah" musiikkivideo, mikä löytyy bändin toiselta studioalbumilta nimeltään "RIOT!".


title: Hiilivoima Suomessa

text: Hiilivoima Suomessa kattaa yli 10 prosenttia primäärienergiasta. Kivihiilen osuus sähköntuotannosta on vaihdellut 11 ja 21 prosentin välillä. Kaukolämmöstä ja siihen liittyvästä sähköstä tuotetaan kivihiilellä 26–27 prosenttia. Kivihiilen käyttö on keskittynyt suuriin voimalaitoksiin. Suuret lauhdevoimalaitokset sijaitsevat rannikolla, Etelä-Suomen suurissa kaupungeissa on vastapainevoimalaitoksia. Kivihiiltä tuodaan Suomeen ulkomailta, eniten Venäjältä.


title: Hiilivoima Suomessa

text: Vuonna 2017 Suomessa oli seitsemän suurta kivihiilivoimalaa, joista vain yksi tuotti sähköä pelkällä kivihiilellä. Vuonna 2014 suljettiin Inkoon voimalaitos, joka oli Suomen suurin kivihiilivoimala. Meri-Porin voimalaitos on Suomen suurin hiilivoimala. Se käyttää polttoaineena yksinomaan kivihiiltä ja tuottaa yksinomaan sähköä. Kaikki muut hiilivoimalat ovat sähkön ja lämmön yhteistuotantolaitoksia. Tämä tarkoittaa, että ne eivät ole optimoituja sähkön tuotantoon, vaan niillä pyritään tuottamaan kaukolämpöä, mikä nostaa voimalaitoksen hyötysuhteen korkeaksi.


title: Hiilivoima Suomessa

text: Jos Suomessa luovuttaisiin kivihiilen käytöstä vuonna 2025, kaukolämmön hinta nousisi. Kaukolämmön hinta nousisi Helsingissä 5-10 prosenttia ja Vaasassa jopa 20 prosenttia. Myös Vantaalla ja Turun seudulla kaukolämmön hinnat nousisivat. Energia- ja ilmastostrategian mukaan hiilen energiakäytöstä luovutaan Suomessa vuoteen 2030 mennessä. Vuoden 2030 aikataululla energiayhtiöille aiheutuu vain pieniä vaikutuksia.Ruotsin rakentama tuulivoima laski pohjoismaisen Nord Pool -sähköpörssin sähkönhintaa ja hiilivoimasta tuli kannattamatonta. Vuoden 2017 toukokuusta lähtien päästökauppaan liittyvän päästöoikeuden hinta on noussut moninkertaiseksi noin 5 euron tasolta noin 20 euron tasolle (elokuu 2018).


title: Hiilivoima Suomessa

text: Suomessa on toiminnassa kymmenen suurta voimalaitosta, jotka käyttävät polttoaineenaan hiiltä. Suomen kivihiilivoimalaitokset ovat kokeneet sulkemisia: Mussalon voimalaitos suljettiin vuonna 2013, Inkoon voimalaitos vuonna 2014, ja Kristiinan voimalaitos ja Tahkoluodon voimalaitos vuonna 2015. Lisäksi monissa voimalaitoksissa ollaan korvaamassa kivihiiltä uusiutuvilla energian lähteillä. Esimerkiksi Helen-energia-alan konserni on ottanut käyttöön voimalaitoksissaan energialähteeksi kivihiilen rinnalle puupellettien polttamisen.


title: Hiilivoima Suomessa

text: Suomessa ei ole omaa hiilen tuotantoa, joten kaikki poltettu hiili tuodaan ulkomailta. Tuontimäärä on riippuvainen Pohjoismaiden ilmaston sateisuudesta – sateisina vuosina tuonti on vähäisempää. Kivihiilen tuonti on ollut keskimäärin noin neljä miljoonaa tonnia vuodessa. Tuonnin arvo on ollut 230:stä 520:n miljoonaan euroon. Suurin osa hiilestä tulee Venäjältä, muita tärkeitä tuojia ovat Kazakstan, Puola ja Yhdysvallat.


title: Hiilivoima Suomessa

text: Vuonna 2014 Suomeen tuotiin kivihiiltä yhteensä 4 121 000 tonnia, josta Venäjältä 3 739 000 tonnia, Kazakstanista 183 000 tonnia ja Puolasta 176 000 tonnia. Lisäksi pieniä määriä tuotiin muun muassa Norjasta ja Saksasta.


title: Hiilivoima Suomessa

text: Suomi on sitoutunut kansainvälisillä ilmastosopimuksilla vähentämään kasvihuonekaasupäästöjään, mikä tarkoittaa fossiilisten polttoaineiden käytön vähentämistä. Vuoden 2013 kansallisessa energia- ja ilmastostrategiassa linjattiin, että kivihiilen käyttöä vähennetään merkittävästi siirtymällä voimalaitoksissa biomassan käyttöön. Juha Sipilän hallituksen hallitusohjelmassa linjattiin keväällä 2015, että Suomi luopuu hiilen käytöstä energiantuotannossa 2020-luvun aikana. Kivihiili olisi tarkoitus korvata muun muassa biopolttoaineilla voimalaitoskäytössä. Tämä kuitenkin vaatii voimalaitosinvestointeja. Sipilän hallitus on suunnitellut kieltävänsä kivihiilen käytön energiantuotannossa vuoden 2030 jälkeen.


title: Hiilivoima Suomessa

text: Monilla energiayhtiöillä on suunnitelmissa korvata kivihiilikäyttöisiä voimalaitoksia uusiutuvia energianlähteitä käyttävillä voimalaitoksilla. Lahti Energian Kymijärvi I -voimalaitos on tarkoitus muuttaa varavoimalaitokseksi ja korvata monipolttoainevoimalaitoksella. Helen on suunnitellut yhtenä vaihtoehtona korvata 40 % kivihiilen käytöstä biomassalla. Turun Seudun Energiantuotanto on aloittanut monipolttoainevoimalaitoksen rakentamisen, joka korvaa osittain Naantalin voimalaitoksen.


title: Hiilivoima Suomessa

text: Joulukuussa 2015 Helsingin kaupunginvaltuusto päätti, että Hanasaaren voimalaitos suljetaan vuoteen 2024 mennessä.


title: Tuplat Vaakahuoneella

text:
Tuplat Vaakahuoneella – 42-vuotisjuhlajulkaisu on Seitsemän seinähullua veljestä -yhtyeen kahden CD:n live-albumi, joka julkaistiin heinäkuussa 2009. Kappaleet on äänitetty bonusraitoja lukuun ottamatta Turun Vaakahuoneella elokuussa 2008. Bonusraidat on äänitetty Tampereella samana vuonna.
Konsertti:


title: Tuplat Vaakahuoneella

text: Bonusraidat:


title: Jacopo Bassano

text: Jacopo Bassano (tunnettu myös nimellä Jacopo da Ponte, n. 1510 – 13. helmikuuta 1592) oli italialainen taidemaalari, joka vaikutti Venetsian tasavallassa. Hän syntyi ja kuoli Venetsian lähellä sijaitsevassa Bassano del Grappassa, jonka mukaan hän sai nimensäkin.


title: Pihkovan kellot

text: Pihkovan kellot on Laila Hirvisaaren kirjoittama teos vuodelta 2009. Se on Imatra-sarjan päätösosa mutta samalla itsenäinen teos.


title: Pihkovan kellot

text:
Vaikka teos on Imatra-sarjan päätösosa, sen tapahtumapaikkana ei ole Imatra, joka väikkyy enää vain kaukana taustalla. Tapahtumaympäristönä on paikka ensimmäisen maailmansodan itärintaman takana, turvallisessa Pihkovassa, jonne sota yltää kuitenkin kaikkine kauheuksineen. sillä sairasjunat kuljettavat haavoittuneita sinne sotasairaalaan halki Euroopan. Teoksen ajallinen alkupiste on ensimmäisen maailmansodan syttyminen 1914. Nuoret lääkäriopiskelijattaret ja kokenut sairaanhoitajatar lähtevät komennukselle perustamaan Punaisen Ristin sotasairaalaa junalla, joka kiertää kohti tuntematonta määränpäätä, kunnes saapuu Pihkovaan. Paikkana on vanha hylätty, jo rappiolle joutumassa oleva kartano, Lubetskin maahovi. Nuoret naiset ryhtyvät ensi töikseen siivoamaan kartanon tuhottua sisustusta haisevaa eläimenraatoa myöten, jotta paikasta saataisiin säällinen sairaala.
Laila Hirvisaari kertoo antaneensa kirjalle nimen "Pihkovan kellot" jo ennen kuin kävi taustatutkimusten aikaan kaupungissa ja näki kaupungin kaikki kupolit ja kirkontornit. Kirjassa kerrotaan, että kartanorakennuksen pääovelta avautui näkymä alas kaupunkiin ja sen kymmeniin kirkkoihin.


title: Pihkovan kellot

text: Perusteellisia taustatöitä tehdessään Hirvisaari kävi myös Pietarin kansalliskirjastossa ja Tarton yliopiston lääketieteellisen tiedekunnan arkistoissa, jotta saisi tuntuman ensimmäisen maailmansodan arkeen.


title: Pihkovan kellot

text: Sarjan aiemmista osista on tuttu teoksen keskeinen hahmo, suomalainen Anna Kristiina Kuzmina, joka toimii sairaalan lääkärinä. Hänen rinnalleen merkittäväksi henkilöksi nousee myös jo ennestään tuttu suomalainen toimittaja Julia Morton, jonka on tarkoitus lähteä sotakirjeenvaihtajaksi raportoimaan tapahtumista kotimaahan mutta joka joutuukin keskelle sotasairaalan arkea. Anna Kristiinan ja Julian tiet kohtaavat, kun kirja on päässyt yli puolenvälin. Realistinen tautien ja raakuuksien hätkähdyttävä kuvaus saa vastakohdakseen romanttisen kartanomiljöön, ja taustalla kulkevat historian suuret tapahtumat, Suomen venäläistämispyrkimykset ja keisarin horjuva asema.


title: Aqualand Maspalomas

text: Aqualand Maspalomas (aiemmin nimellä Aquasur) on vesipuisto Kanariansaarten Gran Canarian saarella lähellä Maspalomasia. Se on Kanariansaarten toiseksi suurin vesipuisto Teneriffalla sijaitsevan Siam Parkin jälkeen. Aqualandissa on 33 vesiliukumäkeä, ja siellä voi myös uida merileijonien kanssa. Puisto on avoinna vuoden jokaisena päivänä, ja sinne pääsee bussilla Playa del Inglésistä ja Puerto Ricosta. Sisäänpääsymaksu kaudella 2011–2012 oli aikuisilta 25 ja alle 12-vuotiailta 18 euroa.


title: Aqualand Maspalomas

text: Aqualand Maspalomas kuuluu eurooppalaiseen 14 vesipuiston Aqualand-ketjuun, jonka omistaa Suomenkin huvipuistomarkkinoilla toimiva espanjalainen Aspro Parks -konserni. Aspro omistaa myös Aqualandista 8 kilometriä pohjoiseen sijaitsevan Palmitos Parkin, jossa on eläintarha, delfinaario ja kasvitieteellinen puutarha. Vuonna 2014 Aspro Parks ilmoitti investoivansa näihin kahteen kohteeseen 30 miljoonaa euroa vuoteen 2017 mennessä.


title: Emergency (kappale)

text: Emergency on Paramoren toinen single heidän ensimmäiseltä studioalbumiltaan "All We Know Is Falling". Se julkaistiin 21. elokuuta 2006 Isossa-Britanniassa ja 16. lokakuuta 2005 Yhdysvalloissa. Singlen kirjoitti Hayley Williams. Single kertoo rakkaudesta ja sen vaikeuksista ja sen merkityksestä. Hayley kirjoitti kappaleen, kun hänen vanhempansa olivat jo lähellä avioeroa, vaikkakin lopulta hänen vanhempansa erosivat. Helmikuussa 2008 Hayley kertoi haastattelussa vahempiensa riitelystä seuraavanlaisesti: "Muistan, miten kävelin sinä yönä ulos ovesta äitini kanssa ja seisoin heidän välissään huutaen 'Olkaa hiljaa! Olkaa hiljaa! Olkaa hiljaa!'".


title: Emergency (kappale)

text: Musiikkivideon on ohjannut Shane Drake joka on ohjannut myös Paramoren aikaisemman musiikkivideon "Pressure". Shane Drake on ohjannut musiikkivideot myös bändin singleille "Misery Business", "Crushcrushcrush" ja "Decode".


title: Emergency (kappale)

text: Musiikkivideo alkaa kohtauksella, jossa Hayley Williams ja Jeremy Davis istuvat tyhjässä ja hylätyssä huoneessa. Muut bändin jäsenet kävelevät sisään viiltoja ja haavoja käsissään ja sitovat heidän haavansa. Ohjaaja kävelee sisään heittäen Hayley jonkinlaisia neilikoita ja ohjaa koko bändin ulos huoneesta. Ulkona heitä odottaa kamerat ja valaistus ja bändi meikataan verellä. Ohjaaja huutaa "Action!" ja bändi alkaa soittaa.


title: Athabascan öljyhiekka

text: Athabascan öljyhiekka on Kanadassa Albertassa, Wood Buffalon kunnan alueella sijaitseva laaja öljyhiekkaesiintymä. Varanto on arvioitu kokonaisuudessaan toiseksi suurimmaksi ”öljyesiintymäksi” Saudi-Arabian öljyn jälkeen. Öljyn uuttaminen hiekasta vie 30–50 prosenttia öljyn energiasisällöstä. Vedentarve on 2,5–4-kertainen saatuun öljyyn verrattuna.


title: Athabascan öljyhiekka

text: Hiekasta erotetun öljyn määrä alueella on arvioitu vastaavan 173 miljardia tynnyriä öljyä nykytekniikalla tai 315 mrd. tynnyriä öljyä uusilla tekniikoilla. Varanto on arvioitu toiseksi suurimmaksi ”öljyesiintymäksi” Saudi-Arabian öljyn jälkeen.


title: Athabascan öljyhiekka

text: Kaivos on vaatinut 6 500 hehtaarin rämeen ja metsän raivausta. Öljyhiekka kerätään 75 metriä syvästä avolouhoksesta.


title: Athabascan öljyhiekka

text: Syvemmältä uuttaminen vaatii vettä ja höyryä. Vedentarve on 2,5–4-kertainen saatuun öljyyn verrattuna. Jätteenä syntyy jätevettä ja myrkyllistä jätettä. Albertan viranomaiset sallivat louhoksen ottavan 359 miljoonaa kuutiota vettä läheisestä Athabascajoesta vuosittain. Määrä on kaksinkertainen miljoonan asukkaan Calgaryn kulutukseen verrattuna. Kanadan energiavirasto (National Energy Board) kyseenalaisti massiivisen vedenkäytön kestävyyden vuonna 2006.


title: Athabascan öljyhiekka

text: Öljyn uuttaminen hiekasta vie 30–50 prosenttia öljyn energiasisällöstä. Kanadan vihreän puolueen johtajan Elizabeth Mayn ja Sierra Clubin johtokuntajäsenen Zoé Caron mukaan öljy viedään Yhdysvaltojen energiatehottomien autojen kulutukseen.


title: Uusiutuva energia Italiassa

text: Tämä artikkeli kertoo uusiutuvaan energiaan liittyvistä seikoista Italiassa.


title: Uusiutuva energia Italiassa

text: Italiassa oli vuonna 2009 tuulivoimakapasiteettia 4 850 MW.


title: Uusiutuva energia Italiassa

text: European Solar Thermal Industry Federation:in (ESTIF) mukaan vuonna 2008 Italian aurinkolämmityksen kapasiteetti oli 1 124 MWh lämpöä eli likimain sama määrä kuin Espanjassa ja Ranskassa.


title: Uusiutuva energia Italiassa

text: Aurinkolämmitys työllisti vuonna 2008 Italiassa 10 000 ihmistä ja liikevaihto oli 400 miljoonaa euroa.


title: Uusiutuva energia Italiassa

text: Aurinkosähkön (aurinkokennot) kapasiteetti vuoden 2008 lopussa oli 300 MW. Määrä oli Euroopassa kolmanneksi suurin Saksan ja Espanjan jälkeen. Vuodesta 2007 aurinkokennoille katolle asennettuna syöttötariffi on (40-44 €c/kWh), joka kattaa 1200 MW asti. Tavoite on rajoitettu 3000 MW:iin vuonna 2016.


title: Uusiutuva energia Italiassa

text: Rooman lähellä on "Montalto di Castro" aurinkovoimala, jonka maksoi 30 miljoonaa €. Se on tuottanut kesästä 2009 alkaen sähköä 7 GWh vuodessa.


title: Uusiutuva energia Italiassa

text: Italiassa on biopolttoaineille E1 ja D1 velvoite vuonna 2008. Worldwatch instituutin mukaan Italia tuotti 130 miljoonaa litraa bioetanolia ja 300 000 miljoonaa litraa biodieseliä vuonna 2008. Vuoden 2008 lopussa biodiesel kulutus oli Eurobaron mukaan 6,5 TWh.


title: Uusiutuva energia Italiassa

text: Geotermisen energian kapasiteetti vuoden 2008 lopussa oli 800 MW,


title: Ansaripetopunkki

text: Ansaripetopunkki ("Phytoseiulus persimilis") on noin 0,3 mm pitkä ja väriltään punainen petopunkki. Sillä on pitkät jalat ja eteenpäin suuntautuneet leuat. Se syö kehrääjäpunkkien kaikkia kehitysasteita. Ansaripetopunkkia käytetään kasvihuoneissa kehrääjäpunkkeihin kuuluvan vihannespunkin biologiseen torjuntaan.


title: Mitch Daniels

text: Mitchell Elias ”Mitch” Daniels Jr. (s. 7. huhtikuuta 1949 Monongahela, Pennsylvania) on yhdysvaltalainen republikaanipuolueen poliitikko. Hän toimi Indianan osavaltion kuvernöörinä vuosina 2005–2013.


title: Sven Wernström

text: Sven Wernström (1925 – 6. syyskuuta 2018) oli ruotsalainen nuortenkirjailija. Osa Wernströmin teoksista sijoittuu suoraan historiallisten tapahtumien ympärille, kuten Kuuban sisällissodasta kertova "Sissit vuorilla". Ne ilmestyivät 1960- ja 1970-luvun vaihteessa, jolloin lasten- ja nuortenkirjoilta odotettiin yhteiskunnallista kantaaottavuutta. Myös Wernströmin scifi- ja seikkailuromaaneissa (kuten "Matka tuntemattomalla planeetalla" ja haaksirikkoisista nuorista kertova "Salaisten saari") on vahva yhteiskunnallisten rakenteiden tarkastelun näkökulma. Kirjassa "Mateo meksikolainen" välitetään tietoa intiaaneista vauhdikkaan seikkailun lomassa.


title: Sven Wernström

text: Vuonna 2009 Wernströmin nuortenkirjasarja "Trälarna" pääsi mukaan teokseen "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Mätäsrikko

text: Mätäsrikko ("Saxifraga cespitosa", myös "S. groenlandica") on pienikokoinen rikkokasveihin kuuluva pohjoisten alueiden kasvi. Suomessa laji on tyypillinen vain maan pohjoisosissa ja on rauhoitettu luonnonsuojeluasetuksessa Oulun läänin eteläpuolella.


title: Mätäsrikko

text: Nimensä mukaisesti mätäsrikko mätästää tiheästi. Kasvin varret ovat pystyjä ja 5–15 cm korkeita. Maanpinnan lähellä olevat ruusukelehdet ovat vastapuikeita, leveäruotisia, nystykarvaisia sekä 3–5-liuskaisia tai isohampaisia. Varsilehdet ovat tasasoukkia ja usein liuskattomia. Kaksineuvoinen kukka on väriltään valkoinen ja vihertäväsuoninen. Kukan verhiö ja teriö ovat viisilehtisiä. Heteitä on 10 kappaletta. Emiö on kaksilehtinen ja enintään tyvestä yhdislehtinen, emilehtien tyvellä on mesisuomuja. Mätäsrikko kukkii Suomessa heinä-elokuussa.


title: Mätäsrikko

text: Mätäsrikko saattaa risteytyä samoilla kasvupaikoilla papelorikon ("S. granulata") kanssa.


title: Mätäsrikko

text: Mätäsrikko on tyypillinen laji Grönlannissa, Islannissa, Huippuvuorilla, Norjan ja Ruotsin vuoristoseuduilla sekä Kanadassa. Satunnaisemmin lajia tavataan lähinnä arktisella alueilla ja vuoristoseuduilla Suomesta itään läpi Venäjän Tyynellemerelle saakka, Alaskassa ja Kalliovuorten alueella. Suomessa mätäsrikon suurimmat esiintymät ovat Enontekiön Kilpisjärvellä, Utsjoella ja Kuusamossa. Lajia on tavattu paikoin myös muualla Lapissa. Etelämpänä laji on hyvin harvinainen ja sitä on tavattu vain muutamalta paikalta Savosta ja Uudellamaalta.


title: Mätäsrikko

text: Mätäsrikko on kalkinsuosija. Lajia tavataan kalliohyllyillä ja kallionraoissa.


title: Pahtarikko

text: Pahtarikko ("Saxifraga nivalis") on pienikokoinen rikkokasveihin kuuluva pohjoisten alueiden kasvi. Suomessa laji on tyypillinen vain maan pohjoisosissa ja on rauhoitettu luonnonsuojeluasetuksessa Oulun läänin eteläpuolella.


title: Pahtarikko

text: Monivuotinen pahtarikko kasvaa 5–20 senttimetriä korkeaksi. Lehtiruusukkeen keskeltä kasvava varsi on karvainen. Nahkeat ruusukelehdet ovat 1,5–3,5 cm pitkiä, puikeita tai pyöreähköjä ja tylppähampaisia. Lehdet ovat väriltään usein punertavia. Kukinto on tiheä terttu varren ja haarojen latvassa. Kukat ovat lyhytperäisiä ja väriltään aluksi valkoisia, lopulta punertavia. Kaksineuvoisten kukkien verhiö ja teriö ovat viisilehtisiä. Verhiönliuskat ovat pystyjä ja teriö on verhiön pituinen. Heteitä on kymmenen kappaletta. Emiö on kaksilehtinen ja enintään tyvestä yhdislehtinen. Emilehtien tyvellä on mesisuomuja. Pahtarikko kukkii Suomessa kesä-elokuussa. Kukinnan jälkeen kypsyy kaksiosainen, monisiemeninen kota. Laji lisääntyy paitsi siemenistä myös suvuttomasti ruusukeversojen avulla.


title: Pahtarikko

text: Pahtarikko muistuttaa jonkin verran lumirikkoa ("S. tenuis").


title: Pahtarikko

text: Pahtarikko on tyypillinen laji Islannissa, Norjan ja Ruotsin vuoristoseuduilla. Satunnaisemmin lajia tavataan lähinnä arktisilla alueilla ja pohjoisella havumetsävyöhykkeellä Suomesta itään Tyynellemerelle saakka, Alaskassa, Kanadassa, Grönlannissa ja Huippuvuorilla. Pahtarikkoa kasvaa myös Himalajan vuoristoseuduilla. Suomessa pahtarikko on tavallinen laji monin paikoin Lapissa ja Pohjois-Pohjanmaalla. Suurimmat esiintymät ovat Enontekiön Kilpisjärvellä, Utsjoella ja Kuusamossa. Etelämpänä pahtarikko on varsin harvinainen. Lajilla on yksittäisiä esiintymiä Keski- ja Itä-Suomessa. Eteläisen Suomen esiintymät lienevät jäänne jääkauden jälkeiseltä ajalta.


title: Pahtarikko

text: Pahtarikkoa esiintyy kallioseinämien hyllyillä ja kallionraoissa. Kasvupaikat ovat yleensä kuivia. Laji kasvaa usein emäksisellä kivilajilla.


title: 55 (luku)

text: 55 (viisikymmentäviisi) on luonnollinen luku, jota seuraa 56 ja edeltää 54.


title: Limbus

text: Limbus (, ; "reuna") on katolisen teologian mukaan välitila, jossa ovat kastamattomina menehtyneet lapset sekä Vanhan testamentin hurskaat henkilöt.


title: Limbus

text: Kastamattomina kuolleille lapsille varattua paikkaa on kutsuttu "limbus puerorumiksi" ja Vanhan testamentin hurskaille puolestaan on varattu "limbus patrum", isien limbus.


title: Limbus

text: Keskiajalla uskottiin yleisesti kastamattomien lasten joutuvan kuollessaan helvettiin. Ongelmaksi alkoi muodostua ajatus viattomien lasten, joilla olisi vain perisynti taakkanaan, kohtalosta. Teologit, kuten Tuomas Akvinolainen, vastasivat ongelmaan kehittämällä käsitteen lasten limbuksesta.


title: Limbus

text: Vuonna 2007 Vatikaanin kansainvälinen teologikomissio julkaisi raportin, jossa todettiin olevan "vakavia perusteita toivoa, että kastamattomina kuolleet lapset pääsevät taivaaseen". Paavi Benedictus XVI hyväksyi raportin. Raportin pohjalta italialainen lehti "Corriere della Sera" sekä ranskalainen "Le Monde" tulkitsivat Vatikaanin luopuvan limbus-opista. Oppi on jätetty pois katolisen kirkon katekismuksesta jo 1990-luvulla ja sen on kerrottu olleen hyvin epäsuosittu kirkon sisällä. Oppia on pidetty BBC:n mukaan rasitteena myös evankeliointityössä Aasiassa ja Afrikassa, jossa lapsikuolleisuus on suurta. Esimerkiksi islamin mukaan lapset pääsevät taivaaseen suoraan.


title: Limbus

text: Teologikomissio korosti kuitenkin raportin puhuvan täyden varmuuden sijaan pelastuksen toivosta. Komission asema on Vatikaanissa myös enemmän neuvoa-antava, kuin virallinen. Paavin hyväksynnästä huolimatta raportti ei ole vielä virallinen julistus, vaan selvitys pelastusteologian perusteista. Paavi Benedictus XVI sanoi vielä kardinaalina ollessaan olevansa valmis luopumaan opista ja pitävänsä sitä pelkkänä teoriana.


title: Limbus

text: Anatomiassa "limbus" tarkoittaa "reunusta", kuten aivokuoren sisäpuolen reunaa; tai sarveiskalvon ja silmän valkuaisen välistä reunaa ("limbus corneae"). Se viittaa myös limbiseen järjestelmään, aivoalueiden joukkoon, joka osallistuu mm. autonomisten toimintojen, motivaation ja tunteiden säätelyyn.


title: Limbus

text: Limbus voi kuvaannollisesti tarkoittaa unohduksen tai epävarmuuden tilaa. Sitä kuvataan myös vankilana, olotilana, josta ei voi paeta.


title: Pirkko Nukari

text: Pirkko Nukari (s. 4. tammikuuta 1943) on lintu- ja eläinaiheisista pronssiveistoksistaan tunnettu kuvanveistäjä. Nukari on opiskellut Taideteollisessa oppilaitoksessa vuosina 1961–1966. Hänen töitään oli ensi kerran esillä Helsingissä 1967.


title: Pirkko Nukari

text: Nukari toimi Taide-lehden päätoimittajana vuosina 1980–1984. Hänen puolisonsa oli vuonna 2006 kuollut kuvanveistäjä Tapio Junno.


title: Pirkko Nukari

text: Nukari löysi lintuaiheet viettäessään 1970-luvulla kesiä Hailuodossa. Nukari kuvaa linnut usein luonnollisen kokoisina. Pelkistämisestä huolimatta veistoksissa on luonnontieteellistä otetta. Nukari harkitsikin nuorena myös biologin uraa. Hänelle myönnettiin vuonna 2017 Pro Finlandia -kunniamerkki.


title: Mazzy Star

text: Mazzy Star on vuonna 1989 perustettu yhdysvaltalainen vaihtoehtorock-yhtye. Yhtyeeseen kuuluivat alun perin kitaristi David Roback ja basisti Kendra Smith. Sittemmin Smith jätti yhtyeen, ja hänen tilalleen laulajaksi tuli Hope Sandoval. Yhtyeen tunnetuin kappale on vuonna 1994 julkaistu "Fade into You".


title: Juutalaisuuden kritiikki

text: Juutalaisuuden kritiikki on juutalaisuuden uskontokritiikkiä.


title: Juutalaisuuden kritiikki

text: Juutalaista teologiaa ja tekstejä kritisoidaan muun muassa siitä, että ne kuvaavat Jumalan persoonallisena hahmona ja antiikin ajan juutalaisuuden Abrahamin ja Mooseksen tavoin. Esimerkiksi filosofi Baruch Spinoza näkee Jumalan sitä vastoin persoonattomana hahmona.


title: Juutalaisuuden kritiikki

text: Juutalaisten harrastamaa ympärileikkausta vastaan on perustettu monikansallinen Jews Against Circumcision -järjestö (JAC).


title: Annikaisen virsi

text: Annikaisen virsi on suomalainen kansanruno, jota pidetään suomalaisen keskiaikaisen balladirunouden mestariteoksena. Runossa Turun neito Annikainen yrittää saada puolisokseen hansa-kauppiaan, mutta mies lähtee pois. Annikainen kostaa nostattamalla myrskyn kaatamaan kauppiaan laivan ja hukuttamaan miehen.


title: Annikaisen virsi

text: Annikaisen virttä lauletaan Ritvalan helkajuhlassa.


title: Holy Smoke – pyhässä pilvessä

text: Holy Smoke – pyhässä pilvessä on Jane Campionin 1999 ohjaama uskonnollista kokemusta käsittelevä draamaelokuva.


title: Holy Smoke – pyhässä pilvessä

text: Kate Winsletin esittämä Ruth (nimi muistuttaa englannin sanaa "truth", totuus) etsii Intiasta tarkoitusta elämälleen ja kokee mystisen elämyksen. Hän lankeaa gurun pauloihin. Ruth huijataan takaisin kotiin Australiaan, jossa hänet pannaan kultinpurkaja P. J. Watersin (Harvey Keitel) hoitoon. Asetelma muuttuu miehen ja naisen väliseksi valtataisteluksi.


title: Luettelo Yhdysvaltain diplomaattisista edustustoista

text: Tämä on luettelo Yhdysvaltain diplomaattisista edustustoista.


title: Postdalstinden

text: Postdalstinden on Skandeihin kuuluva vuori Paatsivuonon kunnassa Pohjois-Norjassa. Se sijaitsee Postdalenin luoteispuolella. Vuoren korkeus merenpinnan tasosta on 1 363 metriä.


title: Primaarinen biliaarinen kirroosi

text: Primaarinen biliaarinen kirroosi (PBC) eli sappikirroosi on autoimmuunisairaus, maksan sisäisten sappiteiden tulehdus. Se etenee hitaasti varsinaiseen kirroosivaiheeseen. Sairaus havaitaan yleensä oireettomassa vaiheessa. Myöhemmin saattaa ilmetä väsymystä, keltaisuutta ja joskus voimakastakin kutinaa. Kirroosivaiheessa tavataan kirroosille tyypillisiä komplikaatioita, kuten askitesta ja hepaattista enkefalopatiaa. Lääkkeillä lievitetään taudin oireita ja hidastetaan sen kulkua. Sappikirroosi on yleinen maksansiirron syy. Immunosuppressiosta huolimatta sairaus uusiutuu usein toimenpiteen jälkeen.


title: Primaarinen biliaarinen kirroosi

text: Veren korkea kolesteroli on yleistä henkilöillä, joilla on primaarinen biliaarinen kirroosi tai muu maksasairaus, johon liittyy kolestaasi. Noin neljänneksellä potilaista tavataan ksantoomia, kun tauti todetaan.


title: Primaarinen biliaarinen kirroosi

text: Primaarisen biliaarisen kirroosin aiheuttajaa ei tiedetä. Alkoholinkäyttö ei vaikuta sen syntyyn. Sairauden yhteydessä esiintyy usein muun muassa osteoporoosia. Kirroosissa tapahtuva terveen maksakudoksen tuho nostaa maksasyöpäriskiä. Osteoporoosi johtuu siitä, että luustolle välttämättömien rasvaliukoisten vitamiinien saanti ohutsuolesta estyy sappihappojen jäädessä verenkiertoon. Sappihapot ovat pitkäaikaisena rasitteena keskushermostolle myrkyllistä, mikä taas aiheuttaa sairauteen liittyvän enkefalopatian.


title: Primaarinen biliaarinen kirroosi

text: Oireiden kehittyminen voi kestää primaarisessa biliaarisessa kirroosissa hyvin kauan, vuosikymmeniä. Suuri enemmistö (90 %) sairastuneista on naisia. Kyseessä on harvinainen tauti, jota Suomessa sairastaa 1–2 ihmistä 10 000:sta. Lisäksi taipumus sairauteen vaikuttaa jossain määrin perinnölliseltä.


title: Primaarinen biliaarinen kirroosi

text: On olemassa myös sekundaarinen biliaarinen kirroosi, jonka taustalla voivat olla esimerkiksi sappikivet, biliaarinen atresia, perikolangiitti tai kystinen fibroosi.


title: Primaarinen biliaarinen kirroosi

text: Primaarista biliaarista kirroosia sairastavilla ovat huomionarvoisia bilirubiinin ja mahdollisesti kolesterolin korkea taso. Myös Alkalinen fosfataasi (AFOS) on usein koholla kuten myös mitokondriovasta-aineet. Varsinaiset "maksaentsyymikokeet" alaniiniaminotransferaasi (ALAT) ja aspartaattiaminotransferaasi (ASAT) eivät tavallisesti ole kovin herkkiä kyseisen taudin määrityksessä.


title: Dalsfjellet

text: Dalsfjellet on Skandeilla sijaitseva vuori Tromssan lääniin kuuluvassa Paatsivuonon kunnassa, Norjassa. Se sijaitsee Kjusakdalenin länsipuolella. Vuoren korkein kohta on 1 482 metriä korkea Istinden.


title: Halvorsfjellet

text: Halvorsfjellet on Skandeilla sijaitseva vuori Tromssan lääniin kuuluvassa Paatsivuonon kunnassa, Norjassa. Se sijaitsee Kjusakdalenin länsipuolella. Vuoren korkein kohta on 1 214 metriä merenpinnan tasoa ylempänä.


title: Fender Wide Range

text: Fender Wide Range on soitinyhtiö Fenderin vuodesta 1971 lähtien tuottama humbucker-tyyppinen kitaramikrofoni. Sillä pyrittiin murtamaan vakiintunut käsitys Fenderistä "yksikelaisten mikrofonien kitarayhtiönä" ja koetettiin saada jalansijaa humbucker-mikrofonien markkinaosuuksista, jotka olivat tuolloin Gibsonin hallitsemia.


title: Fender Wide Range

text: Wide Range sai huomattavaa suosiota, mutta siitä ei koskaan tullut niin laajalti käytettyä ja yleistä kuin Fenderin yksikelaisista mikrofoneista. Sitä käytettiin "Fender Telecaster Custom", "Fender Telecaster Deluxe" ja "Fender Telecaster Thinline" -kitaroissa. Myös harvinaisempi "Fender Starcaster" varustettiin Wide Rangella. Mikrofonin valmistus lopetettiin 1979, koska edellä mainittujen kitaroiden tuotanto lopetettiin. Kitaroista alettiin kuitenkin 1983 tehdä reissue-malleja, jolloin Wide Rangenkin tuotanto aloitettiin uudestaan.


title: Fender Wide Range

text: Alkuperäisten Wide Range-mikrofonien soundia on kuvailtu täyteläiseksi, mutta paljon selvemmäksi ja erottelevemmaksi kuin Gibsonin humbuckerien äänimaailma. Yhdistettynä Telecasterin tallamikin kanssa soundi on pehmeä ja lämmin, mutta myös pureva. Kuuluisia Wide Rangen käyttäjiä ovat muun muassa Keith Richards, Ryan Adams ja Billy Gibbons.


title: Perry Mason yllättää

text: Perry Mason yllättää ("Perry Mason") oli yhdysvaltalainen lakidraamasarja, jota CBS esitti 1957–1966. Nimiroolissa losangelesilaisena asianajajana Perry Masonina näytteli Raymond Burr. Sama tuotantoryhmä teki myös toisen Perry Mason -televisiosarjan 1973–1974, mutta sarjan näyttelijät oli korvattu uusilla ja sarjaa tehtiin vain 15 jaksoa. Burr palasi Masonin rooliin 1980-luvun puolestavälistä alkaen tehdyissä televisioelokuvissa, joita tehtiin liki kymmenen vuoden ajan. Perry Masonin hahmon oli luonut kirjailija Erle Stanley Gardner, ja se oli esiintynyt ensimmäisen kerran romaanissa "The Case of the Velvet Claws" vuonna 1933.


title: Perry Mason yllättää

text: Masonia avustivat työssään hänen sihteerinsä Della Street, jota esitti Barbara Hale ja William Hopperin esittämä yksityisetsivä Paul Drake. Neljäs sarjassa koko sen kestoajan mukana ollut näyttelijä oli William Talman, joka esitti piirisyyttäjä Hamilton Burgeria.


title: Lhotse Shar

text: Lhotse Shar on Himalajalla Nepalin ja Kiinan rajalla sijaitseva vuorenhuippu. Huipun korkeus merenpinnan tasosta on 8 393 metriä. 8 501-metrinen Lhotse sijaitsee huipun länsipuolella.


title: I’Dees

text: I’Dees oli suomalainen popyhtye, joka toimi 2000-luvun ensimmäisellä vuosikymmenellä. Yhtyeessä oli alun perin neljä jäsentä: sisarukset Elina ja Hanna Silander sekä Niina Sinkkonen ja Lotta Svartsjö. Elina Silander jätti I’Deesin keväällä 2002, minkä jälkeen yhtye jatkoi triona.


title: I’Dees

text: Turusta kotoisin olleen yhtyeen ponnahduslautana toimi MTV3-kanavan kilpailu "Tie tähtiin" vuodelta 2000. He saivat pian levytyssopimuksen ja yhtyeen ensimmäinen albumi "Sweet Confusion" ilmestyi maaliskuussa 2002 Columbia Recordsin kautta. Albumilta julkaistiin kuusi singleä. Parhaiten niistä menestyi Mikko Kivarin ja Marko Kumpulan säveltämä sekä Elena Madyn sanoittama ”Time”, joka nousi 13 viikoksi Suomen viralliselle singlelistalle, ja oli parhaimmillaan sijalla neljä. Myös kappale ”Automatic” nousi singlelistalle, viikoksi sijalle 19, ja itse albumi oli kaksi viikkoa Suomen virallisella albumilistalla, sijalla 18 vuoden 2002 13. viikolla ja sijalla 33 viikolla 14.


title: I’Dees

text: I’Deesin toinen albumi, nimeltään "Feed Me", ilmestyi lokakuussa 2003. Neljä albumin 12:sta kappaleesta oli jäsenten itsensä osaksi säveltämiä, kun yhtyeen ensimmäisellä albumilla ei ollut ollut yhtään heidän omaa sävellystään. Sen kappaleista julkaistiin singleinä ”Brave and Optimistic Girl” ja ”Special”. Albumi tai singlet eivät nousseet myyntilistoille.


title: I’Dees

text: Vuonna 2005 I’Dees osallistui Eurovision laulukilpailun Suomen-karsintoihin kappaleella ”Yeah Yeah”. Se pääsi jatkoon ensimmäisestä alkukarsinnasta ja sijoittui lopulta karsinnan finaalissa kuudenneksi. Samana vuonna yhtye vieraili Boy Novicen EP:llä "Girl" ”What They Want” -kappaleessa. Sittemmin yhtye lopetti toimintansa.


title: Ratihabitio

text: Ratihabitio ( < "ratus," pätevä ja "habē're," omistaa) tarkoittaa oikeustoimen hyväksymistä jälkikäteen. Se on alkuaan pätemättömän oikeustoimen vahvistus, joka tekee oikeustoimesta pätevän, kun sillä on korjattu oikeustoimen puutteet. Sen avulla voi esimerkiksi holhooja hyväksyä holhottavan tekemän sopimuksen tai täysi-ikäiseksi tullut henkilö hyväksyä alaikäisenä tekemänsä sopimuksen. Ratihabitiolla voidaan myös tehdä sitovaksi oikeustoimi, joka on alun perin tehty ilman edustetun valtuutusta tai valtuutuksen rajat ylittäen. Näin edustettua sitomattomasta oikeustoimesta tulee häntä sitova.


title: Valtion tilinpäätöskertomus

text: Valtion tilinpäätöskertomus eli finanssikertomus on Suomen hallituksen eduskunnalle vuosittain antama kirjallinen selostus valtion varojen hoidosta ja tilasta. Hallitus on vastuussa siitä, että valtiontaloutta hoidetaan eduskunnan päättämän valtion talousarvion puitteissa. Tilinpäätöskertomus käsittelee valtiontalouden hoitoa ja tilaa vain pääkohdittain kiinnittämättä huomiota vähäisiin yksityiskohtiin. Eduskunnalle se on kuitenkin merkittävä tiedonlähde. Samaan aihepiiriin liittyy valtiokonttorin julkaisema valtion tilinpäätös, joka jaetaan erikseen kansanedustajille. Eduskunnan tarkastusvaliokunta antaa kertomuksesta mietinnön samassa yhteydessä, kun se antaa mietinnön Valtiontalouden tarkastusviraston kertomuksesta. Mietintö käsitellään eduskunnan täysistunnossa, mutta eduskunta ei tee erillistä päätöstä valtion tilinpäätöksen hyväksymisestä.


title: Granit (yritys)

text: Ab Granit Oy oli vuonna 1886 perustettu suomalainen kivialan yritys, joka oli 1900-luvun alkupuolella suurin alallaan Suomessa.


title: Granit (yritys)

text: Yhtiön perusti 1886 Anton von Alfthan. Hangossa toiminut yritys valmisti aluksi katukiviä, ja sillä oli kivilouhimot Hangon Kuningatarvuorella (Drottningberget) ja Märaskärillä. Kiviä käytettiin Helsingin rakennustöissä, ja niitä vietiin myös Venäjälle. Yritys alkoi pian valmistaa graniitista myös rakennusten kivijulkisivuja (Helsingin rautatieasema, Sokos-tavaratalo, Vakuutusyhtiö Kalevan talo, Vakuutusyhtiö Suomen talo, Helsingin pörssitalo), sokkeli- ja porraskiviä, myllynkiviä, valsseja paperitehtaisiin sekä hautakiviä ja kivisiä muistomerkkejä (). Granit vei myös harmaata ja punaista graniittia ulkomaille ja se urakoi ensimmäisen maailmansodan aikana linnoitustöitä Suomenlahden rannikolla ja 1920-luvulla Karjalan kannaksella. Yhtiöllä oli parhaimmillaan useita kymmeniä kivilouhimoita ympäri Suomea. 1900-luvun alussa yhtiöllä oli haarakonttorit Helsingissä, Pietarissa ja Moskovassa. Arkkitehti Ilmari Wirkkala toimi yhtiön taiteellisena johtajana vuodesta 1911 alkaen.


title: Granit (yritys)

text: Talvisodan jälkeen Hanko joutui venäläisten vuokra-alueeksi, ja Granit siirsi päätoimipaikkansa Saloon. Yritys myytiin 1965 "Oy Kullgrens Enka Granit Ab":lle, ja vähitellen sen toiminta hiipui niin, että yhtiö poistettiin lopulta kaupparekisteristä 1980 sen jälkeen kun sen ruotsalainen emoyhtiö oli tehnyt konkurssin 1977. Kullgrenin suomalainen tytäryhtiö siirtyi 1981 ruotsalaiselle "AKF Granit Ab":lle, ja se toimi "AKF Granit Oy Ab" nimellä aina vuonna 1995 tapahtuneeseen konkurssiin saakka.


title: Ijen

text: Ijen on ryhmä kerrostulivuoria Itä-Jaavassa Indonesiassa. Ijen sijaitsee laajassa 20 kilometriä leveässä kalderassa. Alueen korkein huippu on Gunung Merapi kerrostulivuori, jonka huippu on 2 799 metrin korkeudessa.


title: Ijen

text: Gunung Merapin läheisyydessä sijaitsee Kawah Ijenin kraatterijärvi. Järvi on syvyydeltään 212 metriä ja leveydeltään lähes kilometrin mittainen. Veden lämpötila on 34 °C Kawah Ijenin vesi on väriltään sinistä ja siihen on liuennut huomattavia määriä vulkaanisia kaasuja. Sen vuoksi vesi on äärimmäisen hapanta. Järvi on tilavuudeltaan vajaat 40 miljoonaa kuutiometriä ja sen veden arvellaan sisältävän 1,4 miljoonaa tonnia kloorihappoa, kuusisataatuhatta tonnia suolahappoa ja viisisataaviisikymmentä tuhatta tonnia rikkihappoa.


title: Ijen

text: Kawah Ijenin ympäristössä on suuri määrä kuumia fumaroleja, jotka tuottavat hyvin paljon rikkiä. Järven ympärillä onkin paljon rikkikaivoksia. Rikkikaivosten työntekijät keräävät rikin käsin. Työläiset kantavat 80–85 kg painavat rikkisäkit 25 km päässä sijaitsevaan kylään, jossa se pakataan ja kuljetetaan myytäväksi. Rikin myyvät Indonesian valtion omistamat yhtiöt. Rikkikaivosten työntekijöiden keskimääräinen elinikä on 30–40 vuotta.


title: Aino Airamo

text: Aino Lyydia Airamo (7. syyskuuta 1883 Sortavala – 13. toukokuuta 1969 Helsinki) oli suomalainen kääntäjä ja kirjailija. Hän kirjoitti myös nimimerkillä "Olli Solkio".


title: Kuvataiteen valtionpalkinto

text: Kuvataiteen valtionpalkinto on vuodesta 1969 jaettu palkinto. Vuonna 2015 palkintosumma oli 13 500 euroa.


title: Kuvataiteen valtionpalkinto

text: Palkinnon jakotapa ja käytännöt ovat vaihdelleet vuosien varrella. Aluksi sitä jaettiin useille taiteilijoille vuosittain, jopa viidelletoista kerralla. Vuodesta 1993 vuoteen 1998 jaettiin Suomi-palkintoa ja Nuoren taiteen Suomi-palkintoa. Vuodesta 1999 alkaen kuvataiteen valtionpalkinto on annettu yhdelle taiteilijalle vuosittain.


title: Tommi Paalanen

text: Tommi Paalanen on Suomen Sexpo-säätiön toiminnanjohtaja. Paalanen sanoo edustavansa näkemyksissään eettistä liberalismia.


title: Tommi Paalanen

text: Paalanen valmistui filosofian maisteriksi vuonna 2005 teoreettisesta filosofiasta. Hänellä on elämänkatsomustiedon opettajan pätevyys ja hän on ollut Filosofian ja elämänkatsomustiedon opettajat Feto ry:n hallituksen jäsen. Paalanen väitteli huhtikuussa 2015 Helsingin yliopistossa aiheesta "Vapaus ja seksuaalisuus – tutkielmia liberaalista etiikasta".


title: Tommi Paalanen

text: Paalanen on ollut Suomen seksologisen seuran hallituksen jäsen ja sen eettisen jaoksen puheenjohtaja. Hän pitää Seksualistin päiväkirja -blogia.


title: Tommi Paalanen

text: Paalanen pitää pornografian ikärajoja Suomessa liian korkeina. Hänen mukaansa porno on pikemminkin hyödyllistä kuin vahingollista. Hänen mukaansa tavallisen pornon ikäraja tulisi laskea 15 vuoteen sekä seksuaalikasvatukseen suunnitellun seksiä peittelemättä kuvaavan materiaalin ikäraja 13 vuoteen. Paalanen ei kannata eläinseksin kriminalisointia Suomessa.


title: Tommi Paalanen

text: Paalanen oli aloitteentekijänä Helsingin vapaa-ajattelijoiden 4. kesäkuuta 2010 pitämässä kampanjassa, jossa tarjottiin Raamatun vaihtoehdoksi pornolehtiä. Paalanen sai tempauksen ajatuksen Texasin ateistiopiskelijoilta. Heidän tunnuslauseensa oli ”vaihda roskasi roskaan”, toisin sanoen ”väkivaltaa, epäeettisiä elämänohjeita ja naisten alistamista” sisältävä Raamattu olisi suurempi paha kuin porno. Paalasen perusteluissa porno oli sen sijaan myönteinen asia.


title: Ivan Starov

text: Ivan Jegorovitš Starov (; 23. helmikuuta 1745 Pietari – 17. huhtikuuta 1808 Pietari) oli venäläinen klassismin ajan arkkitehti.


title: Ivan Starov

text: Ivan Starov opiskeli Pietarin taideakatemiassa vuosina 1758–1762 ja työskenteli vuosina 1762–1768 Pariisissa sekä Roomassa, jossa hän tutki antiikin ajan muistomerkkejä. Vuodesta 1785 lähtien hän toimi taideakatemian professorina ja vuodesta 1794 sen vararehtorina. Vuonna 1769 Starov sai akateemikon arvonimen.


title: Ivan Starov

text: Vuosina 1772–1774 Starov toimi Pietarin ja Moskovan kivirakennuskomission pääarkkitehtina. Vuodesta 1774 lähtien hän johti Aleksanteri Nevskin luostarin uudistamista ja Pyhän kolminaisuuden katedraalin rakentamista. 1770–1780-luvuilla hän rakensi kartano- ja puistoalueita Pietarin lähelle Taaitsaan, Sivoritsaan ja Pellaan. Starovin huomattavin teos on Taurian palatsi (1783–1789) Pietarissa. 1790-luvulla hän työskenteli Ukrainassa (Grigori Potjomkinin kylä Bogojavlenskissa, katedraali Nikolajevissa, Nikolajevin ja Jekaterinoslavin asemakaavat). Vuodesta 1800 aina kuolemaansa saakka hän valvoi Kazanin katedraalin rakentamista.


title: Ivan Starov

text: Arkkitehti on haudattu Aleksanteri Nevskin luostarin 1700-luvun nekropoliin.


title: Väylävirasto

text: Väylävirasto () eli Väylä on Suomen valtion virasto, joka toimii liikenne- ja viestintäministeriön hallinnonalalla. Väyläviraston tehtävänä on vastata Suomen tie- ja rataverkosta sekä vesiväylistä. Virasto perustettiin vuoden 2010 alussa, ja vuoden 2018 loppuun saakka sen nimi oli Liikennevirasto ().


title: Väylävirasto

text: Väyläviraston pääjohtaja on varatuomari Kari Wihlman.


title: Väylävirasto

text:
Väylävirasto vastaa valtakunnallisten tie-, rata- ja vesiväylähankkeiden toteuttamisesta. Väyläinvestoinneilla parannetaan liikenneverkon toimivuutta, turvallisuutta, ympäristöystävällisyyttä ja sujuvuutta.
Väyläviraston keräämiä tietoja avataan avoimesti kaikkien käyttöön. Digitraffic-palvelun data avattiin kaikkien käyttöön keväällä 2014.


title: Väylävirasto

text: Liikennetilanne-palvelun kautta on saatavilla ajantasaista tietoa Suomen teillä tehtävistä tietöistä, ruuhkista ja muista häiriöistä. Palvelun kautta on saatavilla myös kelikamerakuvaa.